ועדת הכלכלה, כנסת 16, פרוטוקול מספר 300, 2004-11-17 09:00

שלום שמחון: בוקר טוב, אני פותח את הישיבה בנושא התקנות להסדרת הפיקוח על הכלבים, התשס"ה-2004.

שלום שמחון: אחר כך נעבור לתקנות הכלבת (חיסון), התשס"ה-2004.

שלום שמחון: קיבלתי מכתב מארגון תנו לחיות לחיות.

שלום שמחון: "כידוע ביום רביעי, ה-17.11.2004 יתקיים דיון נוסף.

שלום שמחון: הדיון הקודם הסתיים בתקנה 15, לפיכך על פי סדר הדברים ביום רביעי אמורים לדון בתקנות העוסקות בכלבים מסוכנים.

שלום שמחון: לאור כל זאת, אבקש שביום רביעי תעסוק הוועדה בפרק ו' האמור, או שיידחה הדיון בפרק זה עד לאחר שתתקיים הפגישה המבוקשת עם שר החקלאות, כבקשתנו".

שלום שמחון: אני רוצה להזכיר מה היה הסיכום שלי בישיבה הגדולה המפורסמת, ב-28 ביוני.

שלום שמחון: "אני רוצה בהזדמנות הזאת להגיד, מאחר והתקנות האלה ייכנסו יחד עם החוק לתוקף בחודש נובמבר, בהמשך לאישור התקנות היום, נבקש משר החקלאות שימצא את ההזדמנות לשמוע את כל הארגונים עד כניסת החוק לתוקף.

שלום שמחון: " נדמה לי שזה נותן מענה לדברים שדובר עליהם בישיבה.

שלום שמחון: בדברי הסיכום זה גם נאמר.

שלום שמחון: "לכל הארגונים בצער בעלי חיים, אני מודע לעובדה שהדיון היום היה דיון כסאח, זה ברור לי לחלוטין ולכן ביקשתי משר החקלאות לקיים לכם שימוע, ואני כבר מבטיח שלקראת תחילת החוק ועדת הכלכלה תקיים דיון מעמיק, יחד עם כל הארגונים לצער בעלי חיים במדינת ישראל".

שלום שמחון: עשיתי כל מה שאני יכול כדי לבקש משר החקלאות לפגוש אתכם.

משה חיימוביץ: בנושא הזה נפגשו אתי השבוע גם ארגון הרופאים הפרטיים, גם ארגון הרופאים שהעלו את הנושאים האלה.

משה חיימוביץ: דנו על הנושא, ולמעט הנציגים של תנו לחיות לחיות אף אחד לא הגיע, או שלא ידעו על הדיון הזה.

אבי גולדברג: לא הייתה הזמנה לארגונים נוספים.

משה חיימוביץ: הודיעו לכולם, כולם ידעו.

שלום שמחון: אני חייב לגמור את זה היום.

שלום שמחון: אני לא יכול להקדיש אין-ספור ישיבות של ועדת הכלכלה לדבר הזה, שיהיה חשוב ככל שיהיה.

שלום שמחון: גמרנו רפורמות גדולות בחמש ישיבות.

קובי סודרי: כדאי לציין עובדה אחת, שכל העניין של הגדרת כלב מסוכן תלוי ועומד עכשיו בבג"ץ.

מיכל סגן-כהן: לאור ההצעות שהושמעו פה, אני חושבת שזאת הצעה ראויה שבכל החלק של כלבים מסוכנים לא נדון, נעזוב אותו כרגע.

מיכל סגן-כהן: נדון בתקנות בלי החלק של כלבים מסוכנים, על מנת שאפשר יהיה להתחיל ליישם את החוק כלשונו.

רשף חן: הגענו לסיכום, ומה שהוצע כאן מקובל עליי ופותר את הבעיה מבחינתי.

רשף חן: בזה אני מסיים את תרומתי לנושא הזה.

שלום שמחון: בסדר גמור, אז נשאיר את פרק ו' ונלך לכל השאר.

שלום שמחון: היה עוד דבר בישיבה הקודמת, בעניין האגרות.

שלום שמחון: נדמה לי שגם בעניין הזה הושג איזשהו סיכום בין משרדי הממשלה.

שלום שמחון: מי מציג אותו?

בוריס יעקובסון: אושרה אגרה בפרק ז' סעיף 26(ב).

בוריס יעקובסון: זה נידון גם בוועדה הבין-משרדית לאגרות.

מיכל סגן-כהן: "בעליו של כלב ישלם לרשות המקומית שהנפיקה רשיון לכלב אגרה בסך 120 שקלים, ואם היה הכלב מסורס או מעוקר 30 שקלים חדשים".

בוריס יעקובסון: חלה פה טעות, והטעות היא 96 שקלים ולא 120 שקלים, כי 120 שקלים זה כולל חיסון במחיר של 24 שקלים, שזה בתקנות החיסון וזה לא השתנה.

שלום שמחון: סעיף 26(א) בסדר?

שלום שמחון: טוב, ומה עם (ב)?

בוריס יעקובסון: במקום 120 שקלים, 96 שקלים.

בוריס יעקובסון: זו טעות טכנית.

בוריס יעקובסון: 30 שקלים נשאר.

שלום שמחון: מי בעד לקיים דיון מחדש על פרק ז'?

שלום שמחון: הצבעה בעד – פה אחד נגד – אין

שלום שמחון: תודה, אושר.

עדן פוגל: אני מייצג את הרופאים הווטרינרים הפרטיים.

עדן פוגל: אני חושב שהעלות הגבוהה של האגרה תוריד עוד יותר את היקף החיסונים, שגם ככה רק 40% מהכלבים מחוסנים מפני כלבת.

עדן פוגל: זאת אומרת, אם אנחנו רוצים להוריד את מספר הכלבים המחוסנים בארץ ל-20%, 30% - בבקשה, בואו נעלה את האגרות.

שלום שמחון: עכשיו אנחנו מורידים.

עדן פוגל: לא מורידים.

עדן פוגל: בסך הכל האגרה היום, כולל חיסון, היא 90 שקלים.

עדן פוגל: כאן רוצים לעשות 96 שקלים פלוס 24 שקלים עלות החיסון, כלומר 120 שקלים.

אתי בנדלר: אתה אומר שהסכום הזה יביא לכך שאנשים לא יחסנו.

אילן ליבוביץ: אבל הם יש להם אופציה אחרת, לשלם 30 שקלים אם הוא מסרס את הכלב.

אתי בנדלר: כמה עולה סירוס או עיקור?

מישל בלאיש: עיקור של כלבה עולה 550 בערך, וסירוס עולה בסביבות 400 שקלים.

אתי בנדלר: אז האופציה הזאת מאוד יקרה.

אילן ליבוביץ: אבל היא מביאה בסופו של דבר לכך שאנחנו לא מוצאים כלבים נטושים.

אתי בנדלר: הרעיון מצוין, אבל - - -

אילן ליבוביץ: הרעיון מאחורי התקנה הזאת הוא טוב מאוד.

אתי בנדלר: 30 שקלים זה בסדר, השאלה היא אם 96 שקלים זה לא גבוה מידיי.

עדן פוגל: אני עובד 20 שנה במקצוע, ואני יודע שיש אנשים ששומעים את המחיר, לוקחים את הכלב - יש כאלה שמשאירים את הכלב אצלי – והולכים.

עדן פוגל: לראיה, אחוז הכלבים המחוסנים במדינת ישראל – אני יודע שיש כאן חוסר קורלציה בינינו לבין השירותים הווטרינריים – אני טוען שרק 40%, אולי 50% גג, מהכלבים בארץ מחוסנים נגד כלבת.

שלום שמחון: נביא את זה להכרעה.

שלום שמחון: חבר הכנסת ליבוביץ, אתה בעד שזה יישאר כמו שזה?

אילן ליבוביץ: כן.

שלום שמחון: אז אנחנו מאשרים את פרק ז' עם התיקון ל-96 שקלים.

מיכל סגן-כהן: בתקנות דילגנו על חלק מהדברים, והיו כמה דברים בתהליך שהייתי רוצה להביא שוב לאישור הוועדה.

מיכל סגן-כהן: נעבור עליהם כסדרם.

מיכל סגן-כהן: בהגדרה של קורא שבבים בסעיף ההגדרות, דובר שיוכל להחזיק שני מכשירים במקום לקנות אחד חדש.

מיכל סגן-כהן: ההצעה שלנו היא לכתוב: "מכשיר אחד ולא יותר".

אתי בנדלר: זה עניין של נוסח בלבד.

אתי בנדלר: הוועדה אישרה את העיקרון, אז את הנוסח נבדוק אחר כך.

מיכל סגן-כהן: בסדר.

מיכל סגן-כהן: בתקנה 2(ב), העירו את תשומת ליבנו לנושא של המועדים לפי החוק.

מיכל סגן-כהן: אנחנו מבקשים לתקן.

מיכל סגן-כהן: אני קוראת את הסעיף: בקשה לרשיון תוגש לרופא הווטרינר העירוני ברשות שבה מתגורר בעליו של הכלב לפי טופס 1 שבתוספת הראשונה, ותוגש תוך שבועיים מיום שנעשה אדם בעליו של כלב או מיום המעבר מתחום רשות אחת לאחרת, ואם נרשם הכלב במרכז הרישום ככלב מסוכן – תוך שלושה ימי עבודה מיום הרישום".

מיכל סגן-כהן: כיוון שהועלתה טענה שהמועדים האלה מאפשרים לאדם לחרוג ממה שקבוע בחוק, אנחנו מבקשים את נושא המועדים להוריד, אנחנו רק אומרים איך צריכה להיות מוגשת בקשה.

מיכל סגן-כהן: נושא המועדים – אדם צריך לכלכל את מעשיו בצורה כזאת שהרשיון יתקבל במועדים הקבועים בחוק.

אתי בנדלר: הרשיון יתקבל לפי המועדים הקבועים בחוק, השאלה היא אם תעשו גם משהו על מנת להביא את זה לידיעת האנשים, כדי שלא יימצאו עוברים עבירה פלילית בסופו של דבר אם הם לא מגישים את הבקשה במועד.

מיכל סגן-כהן: בכוונת מנהל השירותים, לפי מיטב ידיעתי, להוציא אחרי אישור התקנות חוזר.

מיכל סגן-כהן: אנחנו ממשיכים.

מיכל סגן-כהן: תקנה 4 לא אושרה עדיין, תנאים למתן רשיון.

מיכל סגן-כהן: "אלה התנאים למתן רשיון להחזקת כלב – (1)" השופט שלום ברנר עיין בתקנות, והוא הציע להוסיף פה את המילים: "כלב שאינו מסוכן", כי כשמגיעים לפסקה (2) זה כבר רחוק מידיי מהפתיח.

מיכל סגן-כהן: אני מוסיפה את המילה "כלב".

מיכל סגן-כהן: אקרא" "כלב שאינו מסוכן: (א) גילו המינימלי של המבקש הוא 16 שנים; (ב) המבקש לא הפר תנאים ברשיון שניתן לו לגבי אותו כלב או לגבי כלב אחר ואשר לדעת הרופא הווטרינר העירוני ההפרה מצדיקה אי מתן רשיון; (ג) הצהיר המבקש בבקשה לרשיון להחזקת כלב כי הורשע בעבירות לפי חוק זה, לפי חוק צער בעלי חיים או לפי סעיפים 338(6) ו-451 לחוק העונשין, רשאי הרופא הווטרינר העירוני ליתן למבקש רשיון להחזקת הכלב, אם הוא סבור שאין בהרשעה מפאת חומרתה או נסיבותיה כדי למנעו מקבלת הרשיון".

לאה ורון: זו ההצעה שלך לתיקון של פסקה (ג).

מיכל סגן-כהן: נכון.

מיכל סגן-כהן: בהתחשב במה שנאמר פה בדיונים הקודמים, זה הנוסח שאנחנו מציעים.

אתי בנדלר: אבל עדיין יש כאן את השאלה לעניין של כמה זמן אחורנית אנחנו הולכים עם הרשעה בעבירה.

מיכל סגן-כהן: עיינתי אתמול בחוק המרשם הפלילי.

יהודה זמרת: יש פסק דין חדש.

יהודה זמרת: אומרים שאנחנו לא רשאים לתבוע מבן אדם לדווח על הרשעה שקדמה, אם הוא דיווח – אנחנו רשאים להתחשב בה.

אתי בנדלר: אבל הוא לא יודע שהוא לא רשאי, זאת בדיוק הבעיה.

יהודה זמרת: הנוסח הקיים פה הוא בעייתי, כי הוא אומר שאדם לכאורה מבין שאם הוא לא יצהיר הוא לא יקבל את הרשיון, ואז הוא חושף.

מיכל סגן-כהן: הייתי מציעה להתחיל מחדש את כל הדיון בנושא הזה בהוראות חוק.

מיכל סגן-כהן: חוק המרשם הפלילי אומר בסעיף 6 לחוק: "מי שהוסמך על פי חיקוק לתת, לחדש או לבטל רשיון, היתר זכות עיסוק או זכות אחרת, ולשם כך הוא רשאי על פי אותו חיקוק להביא בחשבון את עברו הפלילי של מבקש הזכות, של בעל הזכות או של אדם אחר הנוגע בדבר, תמסור לו המשטרה מידע מן המרשם על כל אחד מאלה, אם הוא הסכים לכך".

מיכל סגן-כהן: אז דבר ראשון, בטופס הבקשה אני עומדת לכתוב הסכמה של מבקש הרשיון, שהוא מסכים שהרופא הווטרינר העירוני יקבל פרטים עליו מהמרשם.

אתי בנדלר: באופן כללי גורף, או רק לגבי העבירות הרלוונטיות?

מיכל סגן-כהן: אני חושבת שנכתוב לגבי העבירות הרלוונטיות.

אתי בנדלר: אני מבקשת שתהיה כאן

אתי בנדלר: התחייבות לבקש רק לגבי העבירות הרלוונטיות.

מיכל סגן-כהן: נוסיף את זה.

מיכל סגן-כהן: עכשיו נעבור לתקופה, המרשם הפלילי בסעיף 16 מדבר על מחיקת רישומים.

מיכל סגן-כהן: הוא אומר: "משעברו עשר שנים מיום תקופת ההתיישנות, יראו את ההרשעה כהרשעה שנמחקה, ולא יימסר מידע עליה, אלא לגופים המנויים בפרקים ב' עד ה' לתוספת הראשונה".

מיכל סגן-כהן: פרקים ב' עד ה' לתוספת הראשונה זה: יושב ראש הכנסת, הממשלה, ועדת מינויים לפי חוק השופטים, שר המשפטים, שר או מנהל כללי של משרד ממשלתי.

מיכל סגן-כהן: הרופא הוטרינר הרשותי אינו בין אלה.

מיכל סגן-כהן: מכל המקבץ הזה עולה לכאורה, שאם נוסיף את ההסכמה שלו לעניין אותם חיקוקים, חוק ההסדרה, חוק צער בעלי חיים, ואותם שני סעיפים בחוק העונשין – זה מה שנקבל ואין בלתו.

אילן ליבוביץ: שזה אומר 17 שנים אחורה.

אתי בנדלר: עשר שנים.

אילן ליבוביץ: עשר שנים מתום ההתיישנות, זה יוצא 17 שנים.

מיכל סגן-כהן: אבל הוא רשאי והוא רשאי שלא.

אתי בנדלר: בנוסח הקודם שהובא לפנינו, חבר הכנסת ליבוביץ, זה היה פרוץ לגמרי.

אתי בנדלר: לכן זה היה לכאורה על כל עבירה.

אתי בנדלר: אבל ההבדל הוא שכאן אתם לא מבקשים יותר ממנו להצהיר, אלא אתם והרופא הווטרינר יפנו ויבקשו פרטים רק לגבי העבירות הרלוונטיות האלה.

אילן ליבוביץ: זה לא מה שכתוב פה.

מיכל סגן-כהן: בתקנה 4(ג) כתוב: "הצהיר המבקש בבקשה לקבלת רשיון - - - "

אתי בנדלר: צריכים להוריד את ההצהרה.

מיכל סגן-כהן: למה?

מיכל סגן-כהן: אני לא רוצה לפנות כל פעם, בכל מקרה.

מיכל סגן-כהן: אני רוצה שבאופן שוטף הרופא הווטרינר העירוני יסתמך על הצהרות.

אילן ליבוביץ: מבקשים להצהיר על משהו שקרה לפני 17 שנים.

אילן ליבוביץ: אני לא זוכר מה אכלתי אתמול בבוקר, את רוצה שאזכור - - -?

אילן ליבוביץ: שיהיה משהו הגיוני.

שלום שמחון: מה אתה מציע?

אילן ליבוביץ: או שהם פונים לבקש את זה או שלוקחים שנתיים, שלוש אחורנית.

אילן ליבוביץ: פרק זמן סביר.

יהודה זמרת: אנחנו לא רוצים להשאיר את ההצהרה.

יהודה זמרת: נכתוב פרק זמן יותר קצר אולי, שבעשר שנים האחרונות הוא לא הורשע בעבירה בבית משפט.

אתי בנדלר: אם יש עבירה מאוד אלימה למשל, שהיא בכל זאת רלוונטית לנושא הזה של רשיון להחזקת כלב.

אתי בנדלר: אם זה נניח אדם שהורשע מספר פעמים במהלך עשר השנים האחרונות בעבירות אלימות, אני לא בטוחה שהמדינה מעונינת שיהיה לו רשיון.

אילן ליבוביץ: אבל זה קשור לסעיפים שהוא צריך להצהיר עליהם?

אילן ליבוביץ: אני לא חושב שזה קשור.

יהודה זמרת: זה כתוב בהסמכה בחוק העיקרי.

אתי בנדלר: סעיפים 333(6) ו-451 – איזה עבירות הן?

מיכל סגן-כהן: רשלנות בהחזקת כלב, זה רק מי שגנב כלב.

מיכל סגן-כהן: לא עבירות שקשורות לאלימות.

אתי בנדלר: אז נרשום: "במהלך עשר השנים שקדמו לבקשתו - - -"

אילן ליבוביץ: עשר שנים זה המון זמן, חמש שנים זה מעל ומעבר.

שלום שמחון: שבע שנים.

אתי בנדלר: אל תשכח שאתה מדבר כאן על הרשעה.

אתי בנדלר: זה ממועד ההרשעה, לא ממועד התיישנות העבירה.

אתי בנדלר: עשר שנים זה מעט מאוד.

אורלי אלידן: אני חושבת שאם אדם עבר על חוק צער בעלי חיים גם לפני 20 שנה, אנחנו לא רוצים שהוא ייקח כלב.

אורלי אלידן: אני חושבת שאם אדם הורשע בבית משפט הוא לא ישכח את זה, זה לא משהו ששוכחים.

שלום שמחון: תודה רבה, במהלך שבע שנים.

שלום שמחון: אנחנו ממשיכים.

לאה ורון: הוועדה החליטה במהלך שבע השנים שקדמו לבקשתו.

יהודה זמרת: הסעיף אומר שהוא מצהיר שהוא לא הורשע, לאחר מכן יש עדיין שיקול דעת, גם אם הוא הורשע, לרופא הווטרינר.

יהודה זמרת: כלומר, הוא צריך להצהיר שהוא לא הורשע, ואם הוא הורשע הוא צריך להצהיר במה הוא הורשע.

יהודה זמרת: ההצהרה כרגע היא רק שהוא לא הורשע.

אתי בנדלר: הנוסח ייבדק ויתוקן, זו הכוונה.

קובי סודרי: תזכרו רק שאדם לא יודע הרבה פעמים באיזו עבירה הוא הורשע.

קובי סודרי: הרבה פעמים תגידו לו מספר של סעיף – מאיפה הוא יזכור כזה דבר?

קובי סודרי: לכן, עדיף בהרבה לאפשר לווטרינר את הבדיקה של המרשם הפלילי.

קובי סודרי: מצד שני, בדיונים של ועדת הכלכלה בשעתו, לפני שחוקק החוק, אחת הדוגמאות הצבעוניות ביותר שניתנה בעניין של שימוש בכלבים מסוכנים, הייתה שימוש על ידי סוחרי סמים, להגנה על כל מיני מתחמים.

קובי סודרי: תראו את האבסורד של מה שקורה כאן, שלמעשה אתם לא מסייגים את זה בשום דרך, ועל פניו עדיין יכול להימשך השימוש הפסול הזה.

קובי סודרי: לכן, אני מצטרף לדברים של עורכת הדין מאגודת צער בעלי חיים, אין שום סיבה לעניות דעתי לתחום את זה לשבע שנים.

קובי סודרי: עובדה שחוק המרשם הפלילי לא תחם את זה.

קובי סודרי: אדם שהורשע בעבירות של צער בעלי חיים, ויותר מזה, גם בעבירות של אלימות וסמים, לא יעלה על הדעת לאפשר לו - - -

שלום שמחון: תיתן לי הרצאה של שעתיים, נבזבז את הזמן על התקנה הזאת ולא נוכל לסיים.

שלום שמחון: זו בעיה.

קובי סודרי: לא מספיק שיהיו תקנות, הבעיה היא שהתקנות יהיו ישימות והגיוניות.

קובי סודרי: אחרת בשביל מה אנחנו יושבים כאן?

מיכל סגן-כהן: אני מבקשת שהוועדה תחליט אם זה שבע שנים או עשר.

לאה ורון: הוועדה החליטה שבע.

מיכל סגן-כהן: בסדר.

מיכל סגן-כהן: "סעיף 4(2) כלב מסוכן".

מיכל סגן-כהן: הוספתי את המילה "כלב" לפי הצעת השופט ברנר.

מיכל סגן-כהן: "(א) גילו המינימלי של המבקש 18 שנים; (ב) התקיים האמור בפסקה (1)(ב) ו-(ג)".

מיכל סגן-כהן: לפי דעתי, יצטרכו פה תיקון מסוים, כתוצאה מהניסוח המחודש של סעיף (1)(ג).

אתי בנדלר: אם יהיה צורך בשינויי ניסוח, אם הוועדה מאשרת את העיקרון, אז - - -

אריאל כהאן: אם סל העבירות יהיה שונה - - -

אתי בנדלר: לדעתי כן, אבל אף אחד לא הציע.

אריאל כהאן: ככל שמדובר בכלב מסוכן הסיכון הוא לא רק כלפי הכלב, ניתן לעשות בו שימוש לתקיפה או כאלה דברים.

אריאל כהאן: אני חושב שאדם שהורשע בתקיפה או אפילו בגרימת - - - יכול להיות שפה צריך להיות סל עבירות שונה.

אתי בנדלר: כיוון שהוועדה מאוד רוצה לסיים היום את דיוניה, אני חושבת שההערה של אריאל מאוד חשובה, תרשמי אותה לפנייך, עורכת הדין סגן-כהן.

אתי בנדלר: תביאו לפנינו במועד כלשהו תקנות בקשר לכלבים מסוכנים בכלל, תתייחסו גם לנושא הזה, ותציעו תיקון אם תמצאו לנכון.

שלום שמחון: מי בעד תקנה 4?

שלום שמחון: הצבעה בעד – פה אחד נגד – אין אושר

שלום שמחון: תודה, אושר.

מיכל סגן-כהן: בתקנה 6(3) צריך גם לכתוב הוראה מפורשת שבעל הרשיון לא קיים הוראות לפי חוק הסדרת הפיקוח על כלבים.

מיכל סגן-כהן: אנחנו מציעים להוסיף את זה, מכיוון - - -

אתי בנדלר: אלה הנסיבות בהן הווטרינר העירוני רשאי לבטל.

שלום שמחון: תודה רבה.

שלום שמחון: מי בעד?

שלום שמחון: הצבעה בעד – פה אחד נגד – אין

שלום שמחון: תודה, אושר.

מיכל סגן-כהן: סעיף 7 אושר גם כן, 8 אושר, 9 אושר.

אילן ליבוביץ: בסעיף 6(א)(2), מי שיש לו את הרשיון מוגבל בחוק ל-18, השאלה למה לא מאפשרים במצב כזה להעביר את הרשיון.

מיכל סגן-כהן: ברגע שהוא מעביר את הכלב הוא צריך רשיון, ואז חלים התנאים של מי שרשאי להחזיק כלב מסוכן, וממילא אם יש לו אח בוגר בן 18 שנה, והוא רוצה לקחת ממנו את הכלב, הוא יכול להגיש בקשה והוא יקבל רשיון.

מיכל סגן-כהן: הוא עומד בתנאים לקבלת רשיון.

שלום שמחון: את סעיף 14 לא אישרנו בפעם הקודמת?

מיכל סגן-כהן: לא.

מיכל סגן-כהן: "חובת דיווח ומועדי מסירתו.

מיכל סגן-כהן: רופא וטרינר עירוני ידווח למרכז הרישום על האירועים המפורטים להלן בטור א', לא יאוחר מהמועדים הרשומים לצדם בטור ב'".

שלום שמחון: אנחנו מסתכלים על הטבלה.

מיכל סגן-כהן: עשינו פה שינוי לבקשת חבר הכנסת רשף חן, זה מה שהוא הצהיר שהנוסח מקובל עליו.

מיכל סגן-כהן: בכפוף לזה שהוא מסכים לזה, זה מאושר.

אורלי אלידן: יש לי הערה לגבי 14(ד).

אורלי אלידן: "רופא מחוזי ימסור למרכז הרישום אודות התנהגות תוקפנית של כלב".

אורלי אלידן: אנחנו מציעים להוריד את המונח הזה, המונח הוא עמום ונתון לפרשנויות שונות.

אורלי אלידן: הוא גם מטיל נטל בלתי סביר על הרופא המחוזי.

אתי בנדלר: זה נדון בישיבה הקודמת והפנינו אותך לחוק, שאלה מלותיו של החוק.

אתי בנדלר: אם אני זוכרת נכון, בהצעת החוק דובר על כלב תוקפן והיה ויכוח מאוד גדול.

אתי בנדלר: הפשרה שהכתיב מי שהיה אז יושב ראש הוועדה, חבר הכנסת פורז, הוא לא לקרוא לכלב תוקפן אלא לדווח על ההתנהגות.

אתי בנדלר: ההתנהגות היא תוקפנית, זה מה שנטען, ויחליט אחר כך בעל הסמכות.

אורלי אלידן: בדיוק בגלל זה יש את התקנות, כי התקנות אמורות להיות יותר מדויקות ויותר מפורטות, ולא להשאיר מושגים עמומים שכל אחד יפרש אותם - - -

אתי בנדלר: בנושא הזה הייתה כוונת המחוקק להשאיר מונח עמום.

אורלי אלידן: המחוקק אמר שבתקנות יקבעו מה הכוונה התנהגות תוקפנית.

מיכל סגן-כהן: לא, הוא לא אמר, ואני רוצה להפנות לסעיף 8(ג) בחוק.

מיכל סגן-כהן: הסעיף אומר: "הובאה לידיעתו של רופא מחוזי כהגדרתו בפקודת בריאות העם התנהגות תוקפנית של כלב, ידווח למרכז הרישום על העובדות הנוגעות להתנהגות זאת".

מיכל סגן-כהן: מה שאנחנו עושים, קובעים את המועדים.

אורלי אלידן: אני רק רוצה לציין שהסעיף הזה ישמש שכנים בסכסוכי שכנים.

אורלי אלידן: אם נניח הכלב שלי ינהם על חתולים, הוא יתקשר לווטרינר.

שלום שמחון: קיימנו על זה דיון בישיבה הקודמת.

שלום שמחון: מי בעד תקנה 14?

שלום שמחון: הצבעה בעד – פה אחד נגד – אין אושר

שלום שמחון: תודה, אושר.

לאה ורון: סעיף 15 הוא תוספת שעורכת הדין סגן-כהן הציעה בישיבה הקודמת.

שלום שמחון: אנחנו מצביעים על סעיף 15.

שלום שמחון: הצבעה בעד – פה אחד נגד – אין אושר

שלום שמחון: תודה, אושר.

שלום שמחון: סעיף 16 אושר.

מיכל סגן-כהן: סעיף 17, פרטי מידע.

מיכל סגן-כהן: היה דיבור עם משרד הפנים.

לאה ורון: משרד הפנים ומשרד החקלאות התבקשו לדבר.

מיכל סגן-כהן: אחרי הדיבורים עם משרד הפנים, ובהתייעצות עם משרד המשפטים, אנחנו מציעים את התיקון כלהלן: "פרטי המידע שלהלן יהיו פתוחים לעיון הציבור לפי מספר השבב שבו סומן הכלב או לפי מספר תעודת הזיהוי או מספר הדרכון של בעל הכלב או לפי שם בעל הכלב".

מיכל סגן-כהן: זו התוספת של משרד הפנים לעניין זה.

מיכל סגן-כהן: ביקשו ממני להוסיף דרכון בעניין אחר, והכנסתי את זה גם כאן.

מיכל סגן-כהן: הוספתי מספר דרכון או שם בעל הכלב, לפי הצעת משרד הפנים.

מיכל סגן-כהן: "(1) פרטים לגבי בעל הכלב – שם וכתובת".

מיכל סגן-כהן: במקור היה "מספר תעודת זהות", וזה ירד.

מיכל סגן-כהן: "(2) פרטים לגבי הכלב – מין, גזע, שם, היות הכלב כלב מסוכן או היות הכלב כלב נחייה; (3) פרטים לגבי הרשיון לאחזקת הכלב – שם הרשות המקומית שהנפיקה את רשיון הכלב, תוקף הרשיון, תאריך אחרון שבו חוסן הכלב כנגד מחלת הכלבת, שם הרופא הווטרינר שביצע את החיסון".

מיכל סגן-כהן: הייתה הצעה של משרד הפנים להוסיף תוספת נוספת, ואנחנו חשבנו שאין מקום להוסיף אותה בשלב זה.

יהודה זמרת: סעיף ההסמכה בחוק קובע שיש לקבוע פרטים לגבי מידע שיהיה פתוח לעיון הציבור, ויש סעיף ספציפי לגבי מי שנפגע כתוצאה מנשיכה או דחיפה של כלב, שהוא רשאי לקבל מידע יותר מוגבר.

יהודה זמרת: כולנו יודעים שהוא רוצה לדעת כמה נשיכות כבר היו, איזה אירועים היו, האם זה כלב תוקפן.

יהודה זמרת: בהצעה של משרד החקלאות לא קבעו את זה.

יהודה זמרת: משרד החקלאות צריכים להגיד איזו פרטים רוצים למסור לציבור במידה ואדם נתקף על ידי כלב, והוא רוצה לקבל את ההיסטוריה של הכלב.

מיכל סגן-כהן: אנחנו בשלב זה מבקשים לא להוסיף.

אתי בנדלר: כי אנחנו עדיין לא יודעים.

אתי בנדלר: כל הקמת המרכז והרישומים של המרכז הם דבר חדשני שאין כמוהו בעולם בכלל.

אתי בנדלר: אנחנו צריכים להפעיל את זה ואז נראה.

אתי בנדלר: אני לא רוצה לקבוע חובות שלא נוכל לעמוד בהן.

אתי בנדלר: אבל מצד שני, זו אחת המטרות העיקריות של המרכז.

שלום שמחון: ההצעה שמוצעת כאן היא שתקנה 17 תהיה לשנתיים, כדי לאפשר למשרד החקלאות להגיע הנה עם ההשלמה שמשרד הפנים מבקש.

שלום שמחון: מי בעד?

שלום שמחון: הצבעה בעד – פה אחד נגד – אין אושר

שלום שמחון: תודה, התקנה אושרה.

מיכל סגן-כהן: פרק ה', סעיף 18.

מיכל סגן-כהן: "אורך הרצועה באמצעותה מוחזק כלב מחוץ לחצרים לא יעלה על 5 מטרים ובלבד שאורכה וטיבה יאפשרו למי שמחזיק בכלב לשלוט בו בכל רגע, ולמנוע מהכלב להשתחרר ממנה או מלפגוע באחרים".

מיכל סגן-כהן: השופט ברנר הציע לצמצם את זה לשני מטרים.

מיכל סגן-כהן: אני מוסרת את דבריו.

מיכל סגן-כהן: הוא הסביר מדוע.

מיכל סגן-כהן: הוא אומר שעם מטר אי אפשר להתווכח, ולפעמים מדרכה אורכה פחות ממטר.

אבי גולדברג: במצב היום, שלא ניתן לשחרר כלבים מחובת קשירת רצועה, לא יכול להיות שאדם ילך לטייל בפארק או במקום פתוח עם הכלב, ולא יאפשר לכלב מרחק של חמישה מטרים, שזה מרחק מינימלי.

אבי גולדברג: רק אורך הכלב יכול להגיע למטר או יותר, אז איפה שהוא זה לא לעניין.

אבי גולדברג: אני גם רוצה להזכיר שהשופט ברנר בחיים לא גידל כלב, ודיברתי אתו על כך.

שלום שמחון: זה לא לעניין.

אתי בנדלר: זו הערה אישית.

אתי בנדלר: מה הרלוונטיות של זה לעניין?

אתי בנדלר: השופט ברנר מעיר הערה מקצועית אז מודיעים מה הביוגרפיה שלו?

שלום שמחון: סעיף 18 אושר.

מיכל סגן-כהן: "19.

מיכל סגן-כהן: שילוט.

מיכל סגן-כהן: בעליו של כלב שמוחזק בחצר, יציב לכל כניסה לחצר כאמור, שלט שבו כתוב "זהירות כלב"; גודל כל אות בשלט לא יפחת מ-5 סנטימטרים".

מיכל סגן-כהן: גם כאן הוצעה תוספת, שיהיה כתוב במקום גלוי ומואר בשעות הלילה, ואני חושבת שהתוספת חשובה.

אתי בנדלר: מואר – אני לא יודעת.

אתי בנדלר: במקום גלוי זה נכון, שזה לא יהיה מוסווה, זה חשוב מאוד.

יהודה זמרת: אפשר לבקש אותיות זוהרות.

אילן ליבוביץ: במקום גלוי זה בסדר.

שלום שמחון: מי בעד התקנה?

שלום שמחון: הצבעה בעד – פה אחד נגד – אין אושר

שלום שמחון: תודה, התקנה אושרה.

מיכל סגן-כהן: פרק ז' אושר.

מיכל סגן-כהן: בתקנה 26 באגרות, אושרה תקנה (ד), ואנחנו מבקשים למחוק אותה.

מיכל סגן-כהן: זה בעצם בסמכות המנהל, ואנחנו מבקשים למחוק אותה.

שלום שמחון: מישהו רוצה להעיר על זה?

שלום שמחון: בסדר.

שלום שמחון: מי בעד דיון מחודש בתקנה 26?

שלום שמחון: הצבעה בעד – פה אחד נגד – אין אושר

שלום שמחון: ההצעה המבוקשת, להוריד את סעיף (ד) מתקנה 26, ולאשר אותה עם (א), (ב), (ג) – מי בעד?

שלום שמחון: הצבעה בעד – פה אחד נגד – אין אושר

שלום שמחון: תודה, תקנה 26 אושרה.

מיכל סגן-כהן: תקנה 27.

מיכל סגן-כהן: "(א) אלה פטורים מאגרת רשיון לכלב כאמור בתקנה 26(ב): (1) בעליו של כלב נחייה; (2) ארגון למען בעלי חיים כהגדרתו בחוק צער בעלי חיים, שאישר לעניין זה הממונה כהגדרתו בחוק האמור, לאחר התייעצות עם הרופא הווטרינר העירוני.

מיכל סגן-כהן: " את סעיף (ב) מחקנו, כי ממילא זה לא יתבצע.

מיכל סגן-כהן: זו פשוט טעות בהכנת התקנות.

שלום שמחון: יש הערות?

יהודה זמרת: ארגון למען בעלי חיים, שמחזיק כלב במכלאה שלו פטור בכלל מרשיון, אז ברגע שהוא פטור מרשיון הוא לא צריך לשלם אגרה.

יהודה זמרת: אז על מה הפטור בסעיף 27(2), באיזה מקרה?

יעקב סודרי: למשל, יש ארגונים שמעבירים את הכלבים למתנדבים.

בוריס יעקובסון: יש היום הנחיית חיסון.

יעקב סודרי: 100% רשיון, אבל לא אגרה.

יעקב סודרי: הבעיה היא האגרה ולא הרשיון.

אילן ליבוביץ: זה לא ארגון בעלי חיים בכל מקרה, כשאתה מעביר את זה למתנדב.

קובי סודרי: המתנדב הוא חלק מהארגון.

אילן ליבוביץ: צער בעלי חיים, כל אחד מהחברים בעמותה הוא צער בעלי חיים?

קובי סודרי: לצורך העניין כן.

אילן ליבוביץ: אני גם עורך דין, עוד לא למדתי שכל אורגן הוא כל הארגון.

קובי סודרי: יש ארגונים שבנויים ממתנדבים, ובמקום להחזיק את החיה במכלאה של העמותה, כי אין שם מקום, לוקחים את הכלב אליהם הביתה לתקופה קצובה.

אילן ליבוביץ: אבל יש פה בעיה, כי הפטור הוא לארגון, לא לבן אדם ספציפי.

אילן ליבוביץ: הבן אדם הספציפי הוא לא הארגון.

קובי סודרי: אבל הארגון מחזיק את הכלב בבית של מישהו.

אתי בנדלר: (א)(2) נמחק?

שלום שמחון: מה המשמעות שלו?

מיכל סגן-כהן: הפטור יישאר רק לבעליו של כלב נחייה.

צחי דותן: אני מבקש להמשיך את הקו של עורך דין סודרי.

צחי דותן: יש עמותות שבמודע לא מחזיקות כלביות, אלא עובדות בשיטה של משפחות אומנות, וכל יום שבת עושות ימי אימוץ.

צחי דותן: יש את זה בהרצליה, עמותה גדולה מאוד?

שלום שמחון: אז מה אתה מציע?

קובי סודרי: רק פטור מאגרה.

קובי סודרי: הסעיף הזה הוא סעיף נכון וחכם.

קובי סודרי: המתנדב הוא חלק מהעמותה.

קובי סודרי: מה ההבדל המיקום הגיאוגרפי?

שלום שמחון: זה עונה לכם?

קובי סודרי: בוודאי.

מיכל סגן-כהן: הפרטים זה לא ארגון.

קובי סודרי: המתנדב הוא חלק מהארגון.

אתי בנדלר: איך אני אדע?

אתי בנדלר: אני באה לאדם, הוא יגיד: אני מחזיק את זה כמתנדב.

שלום שמחון: אני יכול להגיד ארגון למען בעלי חיים או מתנדבים לארגון?

קובי סודרי: הסעיף הזה הוא סעיף נכון וחכם בגלל שיטת העבודה של עמותות מסוימות, שאין להן מכלאה.

קובי סודרי: המכלאה שלהן - - -

שלום שמחון: אני רוצה ללכת לקראתך, אבל אומרים לי שזה לא נותן תשובה.

אבי צרפתי: ברוב חוקי העזר העירוניים מוקצב זמן מסוים לנושא הזה.

אבי צרפתי: זאת אומרת, שבן אדם שהחליט לאמץ כלב, למשל מאיזו עמותה, זכאי להחזיק אותו שבועיים ללא בקשה לרשיון.

אבי צרפתי: הוא יכול להחזיק אותו עם חיסון כלבת כמובן, אבל בלי לשלם אגרה ורשיון.

אבי צרפתי: זה פרק זמן סביר.

אבי צרפתי: אני מכיר מתנדבים אצלי, שלוקחים כלבים לשקם אותם לארבעה וחצי חודשים.

אבי צרפתי: איך אדע אם הוא צריך רשיון או לא, אגרה או לא?

שלום שמחון: אז מה אתה מציע?

אבי צרפתי: שיהיה פרק זמן קצוב.

אתי בנדלר: אבל איזו ביקורת תהיה על פרק הזמן הזה?

אבי צרפתי: אין ביקורת, משום שאם אחד הפקחים יראה אותו ללא רשיון או ללא אגרה הוא ייכנס.

אתי בנדלר: מה זאת אומרת ייכנס?

אתי בנדלר: הוא כל פעם ייתן לו אישור חדש, כל שבועיים.

צחי דותן: משרד החקלאות דורש מהארגונים והעמותות, על כל כלב שנכנס אליהם, רישום של תאריך קבלה, הכל רשום והכל מסודר.

צחי דותן: זה לא שמישהו יוכל להגיד שכלב שייך לארגון זה וזה.

צחי דותן: הדברים רשומים בארגון, מסודרים, ולכן אם יש עמותות שעובדות בשיטה שהיא טיפה לא מקובלת, בואו נקל עליהן ולא נחמיר.

יהודה זמרת: המשמעות המשפטית היא שזה לא נותן מענה.

אורלי אלידן: אני שוב רוצה לציין שכל ארגון יודע בדיוק מי המתנדבים שלו.

שלום שמחון: תודה.

שלום שמחון: מי בעד 27(1), (2)?

שלום שמחון: הצבעה בעד – פה אחד נגד – אין אושר

שלום שמחון: תודה, אושר.

שלום שמחון: סעיף 28.

מיכל סגן-כהן: "עדכון.

מיכל סגן-כהן: (א) הסכומים הנקובים בתקנה 26 ישתנו ב-1 בינואר של כל שנה (להלן – יום העדכון), לפי שיעור עליית המדד החדש לעומת המדד היסודי.

מיכל סגן-כהן: (ב) סכום שהשתנה כאמור בתקנת משנה (א), יעוגל לשקל החדש השלם הקרוב, וסכום של חצי שקל חדש יעוגל כלפי מעלה.

מיכל סגן-כהן: (ג) מנהל השירותים הווטרינריים יפרסם ברשומות את סכומי האגרות כפי שהשתנו עקב האמור בתקנות משנה (א) ו-(ב)."

אתי בנדלר: אפשר להציע שזה יפורסם גם באתר שלכם באינטרנט?

מיכל סגן-כהן: אנחנו בבניית אתר בחלק מהדברים.

מיכל סגן-כהן: ממילא כל מה שאנחנו מצליחים אנחנו מעלים מיד על האינטרנט, אבל לא הייתי רוצה להפוך את זה לחובה.

אתי בנדלר: הפכנו את זה לחובה אפילו בחוקים לא רק בתקנות, אבל בסדר.

אתי בנדלר: רוב האנשים, גם אלה שאין להם מחשב, קל להם יותר להגיע לאתר אינטרנט מאשר לרשומות.

יהודה זמרת: כשהוא מקבל את הרשיון אומרים לו מה הסכום.

יהודה זמרת: הוא לא צריך לברר את זה בעצמו.

מיכל סגן-כהן: "(ד) בתקנה זו – "המדד החדש" – המדד לחודש אוקטובר האחרון שלפני יום העדכון; "המדד היסודי" – המדד לחודש אוקטובר שלפני יום העדכון הקודם, ולעניין יום השינוי הראשון שלאחר תחילתן של תקנות אלה, המדד לחודש אוקטובר 2004.

מיכל סגן-כהן: "מדד" – מדד המחירים לצרכן, שמפרסמת הלשכה המרכזית לסטטיסטיקה".

שלום שמחון: תודה.

שלום שמחון: מי בעד 28?

שלום שמחון: הצבעה בעד – פה אחד נגד – אין אושר

שלום שמחון: תודה, תקנה 28 אושרה.

שלום שמחון: פרק ח'.

מיכל סגן-כהן: "מועד להגשת עתירה.

מיכל סגן-כהן: הרואה עצמו נפגע מהחלטת המנהל לפי סעיף 16(א) לחוק, רשאי לעתור לבית משפט לעניינים מינהליים, בתוך עשרה ימים מיום שקיבל הודעה על ההחלטה או מיום שנודע לו עליה, לפי המוקדם".

שלום שמחון: הערות ל-29?

שלום שמחון: מי בעד תקנה 29?

קובי סודרי: יש עדכון של חוק בתי המשפט המנהליים במקביל?

מיכל סגן-כהן: החוק עצמו עשה את זה.

שלום שמחון: אישרנו את סעיף 29.

מיכל סגן-כהן: תקנה 30.

מיכל סגן-כהן: "(א) העובר על הוראות תקנה 19 – דינו קנס כאמור בסעיף 61(א)(1) לחוק העונשין.

מיכל סגן-כהן: (ב) העובר על הוראות תקנה 20(א) או 25 – דינו מאסר 6 חודשים".

מיכל סגן-כהן: תקנה 19 היא תקנת השילוט, ו-20(א) - - -

אילן ליבוביץ: 20(א) ו-25 לא רלוונטיים.

מיכל סגן-כהן: אז נמחק אותם.

מיכל סגן-כהן: (ב) יימחק ויישאר רק (א).

לאה ורון: מה אמרנו גובה הקנס לפי סעיף 61(א)(1)?

אתי בנדלר: נדמה לי ש-9,600 שקלים.

אתי בנדלר: פחות מ-10,000 שקלים.

שלום שמחון: מי בעד תקנה 30?

שלום שמחון: הצבעה בעד – פה אחד נגד – אין אושר

שלום שמחון: תקנה 30 אושרה.

יהודה זמרת: הייתה לנו בעיה עוד בתחילת התקנות.

יהודה זמרת: כתוב "בעל הכלב", כל החובות מוטלים על בעל הכלב.

יהודה זמרת: לנו אין הגדרה לבעל הכלב, ויש לנו בעיה.

מיכל סגן-כהן: בחוק נאמר: "בעליו של כלב, לרבות מי שמחזיק בכלב".

אילן ליבוביץ: לא נראה לכם קצת מוגזם על שלט 9,600 שקלים קנס?

קובי סודרי: אולי לקבוע את זה כגובה של אגרת שילוט ברשויות המקומיות.

אילן ליבוביץ: עבירת שילוט זה קצת למעלה מ-300 שקלים.

מיכל סגן-כהן: זה קנס מרבי.

שלום שמחון: חבר הכנסת ליבוביץ צודק.

שלום שמחון: אם יש לשופט קנס של 9,600 שקלים, הוא לא ייתן קנס של 1,000 שקלים.

שלום שמחון: הוא ייתן 7,000, 6,000.

משה חיימוביץ: ממה שזכור לי, מכסימום הוא ייתן 500, 600 שקלים.

אילן ליבוביץ: זו לא ברירת קנס?

אילן ליבוביץ: זו עבירה שצריך לקחת לבית המשפט או שפקח יכול לתת לך דוח, וזה הקנס.

מיכל סגן-כהן: הכוונה היא, שבשלב מתקדם נכניס חלק מהעבירות - - -

אילן ליבוביץ: מחר התקנות האלה נכנסות לתוקף.

מיכל סגן-כהן: זה נתון לשיקול דעת של שופט.

מיכל סגן-כהן: קנס שלא נקבע לו סכום זה 12,900 שקלים.

מיכל סגן-כהן: בתי משפט יש להם קביעות שלהם.

אתי בנדלר: אבל כאן את כן קובעת קנס.

אתי בנדלר: יש קנסות יותר נמוכים בחקיקה, לא מחויבים לקבוע דווקא לפי 61(א).

אתי בנדלר: אני מציעה שהוועדה תקבע קנס נמוך יותר, ואת תיוועצי עם משרד המשפטים.

מיכל סגן-כהן: זאת ההיוועצות אתם.

שלום שמחון: נחפש משהו שלא יעלה על 3,000 שקלים.

אתי בנדלר: ואם יגידו לך שיש פה משהו לא תקין מבחינת דיני עונשין, תחזרי אלינו, עורכת הדין סגן-כהן.

מיכל סגן-כהן: "31(א) הוראת שעה.

מיכל סגן-כהן: על אף האמור בתקנה 16(א), בתקופה שעד יום - - -" איזה יום אתה קובע?

אתי בנדלר: תסבירי על מה מדובר.

מיכל סגן-כהן: "בתקופה שעד יום - - - רשאי המנהל לאשר לרופא וטרינר עירוני ולרופא וטרינר מוסמך למסור למרכז הרישום דיווח כאמור בתקנה 14 בכתב".

מיכל סגן-כהן: הדיווח היום יהיה באמצעים אלקטרונים.

מיכל סגן-כהן: מכיוון שאנחנו יוצאים מתוך הנחה שיכול להיות שצריך זמן התארגנות עד שיהיו האמצעים האלקטרוניים ברשות כולם, אנחנו מאפשרים למנהל לקבוע תקופת מעבר שבה ניתן יהיה למסור את הדיווח בכתב.

אתי בנדלר: אני חושב שמי שהכי רלוונטי לעניין הזה זה המרכז לשלטון מקומי שלא נמצא כאן.

אתי בנדלר: מה הצפי שלהם לכך שלכל הרופאים הווטרינריים העירוניים יהיו אמצעים.

אברהם צרפתי: אני חושב ששנה זה פרק זמן סביר.

אברהם צרפתי: זה יאפשר לרוב המחלקות להתארגן על מנת לבצע את העניין.

שלום שמחון: שנה יהיה כתוב בסעיף (א)?

אברהם צרפתי: כן.

אברהם צרפתי: זאת אומרת עד ה-31 בדצמבר 2005.

שלום שמחון: בסדר.

מיכל סגן-כהן: "31(ב) בעד מסירת מידע כאמור בתקנת משנה (א) תעביר הרשות המקומית לשירותים הווטרינריים שבמשרד החקלאות ופיתחו הכפר אגרה בסך . . . "

משה חיימוביץ: חמישה שקלים לכל כלב.

יהודה זמרת: אתם בסך הכל מעבירים לכם את הדיווח בפקס.

בוריס יעקובסון: יש מישהו שיקבל את הדוחות 24 שעות ביממה.

בוריס יעקובסון: מדובר בחמישה שקלים קנס.

בוריס יעקובסון: זאת אומר, אם העירייה קונה מחשב ומעבירה את זה בצורה ממחושבת היא לא משלמת את זה.

בוריס יעקובסון: כאן מדובר רק על עירייה שלא רוצה להשקיע.

בוריס יעקובסון: אני צריך להחזיק במרכז קלדנית שתקבל את הפקס, תרשום את הפעולה במרכז- מישהו צריך לשבת ולעשות את זה.

שלום שמחון: אם מדובר בסכום כזה קטן, עדיף שלא תהיה אגרה בכלל.

בוריס יעקובסון: זו לא אגרה, העירייה צריכה לשלם או להעביר במחשב.

בוריס יעקובסון: אם היא מעבירה באי-מייל - - -

שלום שמחון: מוצע פה חמישה שקלים לכלב.

שלום שמחון: נניח שיש כלב אחד לחודש, יעבירו לך חמישה שקלים?

אתי בנדלר: זה לא שמשרד החקלאות מקבל את האגרות והוא מקצה מתוך זה לרשות המקומית, מדובר על כך שהרשות תשלם למשרד כסף בשל כך שהיא טיפלה ידנית.

בוריס יעקובסון: נכון, אם יעבירו באי-מייל לא משלמים את זה.

בוריס יעקובסון: זה נותן תמריץ לרשות למחשב.

בוריס יעקובסון: משרד החקלאות צריך להחזיק פקידה בשביל הרשות המקומית, שתכניס את הנתונים על הכלב למחשב.

שלום שמחון: לפי מה קבעתם שזה חמישה שקלים?

בוריס יעקובסון: לפי זמן העבודה.

בוריס יעקובסון: בדקנו את זה.

אילן ליבוביץ: זה נשמע אבסורד, למה חמישה שקלים ולא עשרה?

דב אוחובסקי: הממשלה היא שמוכרת את התרכיבים לרשויות.

דב אוחובסקי: המחיר של התרכיב יכול להכיל גם את האגרה הזאת, ובזה נגמר כל העסק.

בוריס יעקובסון: לא.

אתי בנדלר: יש כאן הסמכה מפורשת, דיברו על זה.

אתי בנדלר: החוק, בסעיף 20(ב) קובע שהשר רשאי לגבות תוספת לאגרה כאמור בסעיף קטן (א), המשולמת או סכום מסוים מאגרה כאמור שהרשות המקומית תעביר למשרד החקלאות ופיתוח הכפר למימון פעילות מרכז הרישום.

אתי בנדלר: אני לא מביעה עמדתי אם זה ראוי או לא ראוי, אלא רק לעניין של הסמכות.

שלום שמחון: אם לא נאשר את (ב), מה יקרה?

אילן ליבוביץ: מדובר על שנה, שנתתם להם להסתגל.

שלום שמחון: אני רוצה להצביע על 31(א).

שלום שמחון: הצבעה בעד – פה אחד נגד – אין אושר

שלום שמחון: סעיף 31 (א) אושר.

שלום שמחון: סעיף 31(ב), מי בעד?

שלום שמחון: הצבעה בעד – פה אחד נגד – אין אושר

שלום שמחון: סעיף 31(ב) לא אושר.

שלום שמחון: ההוראה הזאת היא הוראת שעה, היא הוראה לשנה בלבד.

שלום שמחון: אז 5,000 שקלים תספגו בשנה הזאת, עזבו.

שלום שמחון: זה לא לכל החיים.

בוריס יעקובסון: אני חושב שזה דבר מאוד חשוב, כי מדובר רק על הרשויות שלא רוצות לרכוש מחשב, ולא רוצות להעביר באי-מייל.

אילן ליבוביץ: מה יקרה להם בעוד שנה?

בוריס יעקובסון: לא נקלוט אותם.

אילן ליבוביץ: אז בכל מקרה יש להם אינסנטיב לעשות את זה עד ה-31 בדצמבר.

מיכל סגן-כהן: סעיף 32 נמחק, מאחר ואנחנו לא נוגעים בנושא של הכלבים המסוכנים.

אתי בנדלר: סעיף 32 נמחק.

שלום שמחון: אנחנו עוברים לעיין בטפסים.

מיכל סגן-כהן: בטופס הבקשה נוסיף את ההוראה המתאימה לעניין עיון במרשם.

משה חיימוביץ: אני רוצה לחזור לעניין החמישה שקלים, להגיד למה זה מוביל.

משה חיימוביץ: אני מכיר את העיריות ואת הנפשות הפועלות - - -

שלום שמחון: אתה חושב שאקנה מחשב בגלל החמישה שקלים האלה?

משה חיימוביץ: אם יש לך 1,000 כלבים, זה 5,000 שקלים.

משה חיימוביץ: אם ראש הרשות יידע שהוא צריך לחתום על שיק של 5,000 שקלים, אז הוא יעדיף לקנות מחשב.

אורלי אלידן: לגבי טופס 4, אנחנו מציעים שבסעיף 2, במקום: "עליך למסור את הכלב בתוך 24 שעות" לשנות את זה: "בתוך 72 שעות", כדי שזה יהיה תואם את סעיף 3, שמאפשר לערור על ההחלטה של ביטול הרשיון.

אורלי אלידן: ברגע שמוסרים את הכלב למאורה, הרבה פעמים זה צעד בלתי הפיך, אין שליטה על הכלב, לכלב נגרמת טראומה.

אורלי אלידן: לכן, אנחנו מבקשים שזה יהיה תואם לסעיף 3 שמאפשר ערר על לקיחת הכלב.

אורלי אלידן: 72 שעות מאפשר לבן אדם למצות את התהליכים של הערעור.

שלום שמחון: חוץ מזה, יש לכם עוד הערות על הטפסים?

שלום שמחון: טוב.

מיכל סגן-כהן: אני חושבת ש-72 שעות לא מתיישב עם הוראות החוק.

מיכל סגן-כהן: החוק התייחס לזה, יש הוראות מפורשות שאומרות שגם ערעור וגם החלטה לא מעכבים - - -

שלום שמחון: נגיד ככה, אנחנו מאשרים 72 שעות, ואם החוק לא מתיישב את זה אז נחזור למה שיש.

אתי בנדלר: אבל היא אומרת שזה לא מתיישב עם החוק.

אתי בנדלר: זו טענה שמחייבת עיון.

שלום שמחון: זה בדיוק מה שאמרתי, שאם יסתבר שהחוק לא מתיישב עם זה נחזור ל-24 שעות.

יהודה זמרת: יש פה בעיה, הרופא הווטרינר גילה כלב מסוכן, והוא לא רוצה ש-72 שעות הוא יסתובב ברחובות.

יהודה זמרת: הוא נותן 24 שעות - - -

אתי בנדלר: השאלה היא אם יש הצדקה לעכב מסירת הכלב למאורת רשות במשך 72 שעות, ולא 2 שעות אחרי שרופא וטרינר עירוני מבטל לו את הרשיון.

אתי בנדלר: נניח שמדובר בכלב שנשך, וזו הסיבה שדורשים ממנו להעביר אותו למאורת הרשות, האם יש סיבה לעכב את זה ולאפשר לכלב להמשיך להסתובב, ולא למסור אותו, מחשש שתיגרם לכלב טראומה.

אתי בנדלר: זה מה שאתם צריכים לשקול.

יהודה זמרת: אפשר לתת שיקול דעת לרופא.

שלום שמחון: תחליטו: או שזה לא מתיישב עם החוק, זה עניין אחד, או שיש לנו שיקול דעת.

שלום שמחון: אם זה לא מתיישב עם החוק אין לנו שיקול דעת, אבל אם זה מתיישב עם החוק אז זה שיקול הדעת, שיהיו 72 שעות.

שלום שמחון: זה שיקול הדעת שלנו, לא כמו מה שאתם חושבים, מה לעשות.

שלום שמחון: תחליטו מה הנימוק שאתם רוצים לתת פה.

מיכל סגן-כהן: המחוקק התייחס במפורש לאותם מקרים, שיש ערר, ויש פנייה.

מיכל סגן-כהן: לפי דעתי זה לא מתיישב עם החוק.

אתי בנדלר: לא הייתי מרחיקת לכת עד כדי לומר שאם יהיה כתוב כאן 72 שעות זה לא מתיישב עם הוראת החוק.

אתי בנדלר: החוק אומנם קובע שאין בהגשת ערר או עתירה לפי חוק זה או בבקשת ערעור כדי לעכב את ביצוא ההחלטה שעליה עוררים, עותרים או מערערים לפי העניין, אלא אם כן הורה המנהל או בית המשפט אחרת.

יהודה זמרת: הוא ראה שיהיה מצב מסוים, שלא נחכה 72 שעות.

יהודה זמרת: מה שאפשר לעשות זה לתת שיקול דעת לרופא.

יהודה זמרת: לא לקבוע כרגע 24 שעות, ולהגיד שהרופא הוטרינר יהיה צריך לקבוע תקופה שבין 24 ל-72 שעות.

קובי סודרי: אני חושב שהוויכוח מיותר, כי החוק בסעיף 17(ב) מאפשר לבעל הכלב להגיש בקשת עיכוב ביצוע, למנהל או לבית המשפט.

קובי סודרי: לכן, התיקון שצריך להתבצע לדעתי הוא בטופס, שאומר: צריך למסור את הכלב תוך 24 שעות או שיש אפשרות להגיש בקשה לעכב את הביצוע אל המנהל או לבית המשפט.

קובי סודרי: כי הטופס אמור לתת לבעל הכלב את כל המידע.

אתי בנדלר: כתוב את זה בסעיף 3 לטופס עצמו.

אתי בנדלר: "הנך רשאי לערור על החלטתי".

אילן ליבוביץ: "בתוך חמישה ימים מיום הודעה זו", זה לא 72 שעות.

אילן ליבוביץ: זה לא עיכוב ביצוע, זה לערער על ההחלטה.

קובי סודרי: אני רוצה לתת פרשנות משפטית אובייקטיבית, עד כמה שאני יכול.

קובי סודרי: המידע בטופס הוא מידע חסר.

קובי סודרי: המידע צריך להגיד שצריך למסור את הכלב תוך 24 שעות, אבל – וכאן צריכה לבוא התוספת – יש אפשרות לפנות למנהל השירותים הווטרינריים או לבית המשפט, ולבקש לעכב את מסירת הכלב עד למועד הדיון בערר.

קובי סודרי: זה קורה בכל הליך משפטי.

אורלי אלידן: אנחנו בכל זאת מבקשים להשאיר את שיקול הדעת של הווטרינר בין 24 ל-72 שעות, כי להרבה אנשים לוקח זמן להתארגן עד שהם יודעים מה הזכויות שלהם בכלל.

אורלי אלידן: אם יש מקרה שהכלב לא מסוכן, ובאופן מיידי צריך לקחת אותו – להשאיר זמן לשיקול דעת.

אתי בנדלר: נוסיף.

אתי בנדלר: "הנך רשאי לערור על החלטתי, ובכלל זה לבקש עיכוב ביצוע".

אתי בנדלר: זה מתאים, זה עונה על דרישתכם?

יהודה זמרת: ערר זה על עצם ההחלטה.

אתי בנדלר: בסדר.

אתי בנדלר: "כמו כן הנך רשאי לערור על החלטתי, וכן לבקש עיכוב ביצוע".

קובי סודרי: לא.

קובי סודרי: מבחינת המיקום, אל תשימי את זה בסעיף 3, כי תסתכלי על העיניים של האזרח הפשוט.

קובי סודרי: להכניס את זה בין 2 ל-3.

אתי בנדלר: לי אין בעיה, תנסחו.

קובי סודרי: 3 זה זכות הערר, בקשת עיכוב הביצוע היא הליך ביניים.

קובי סודרי: סעיף 2 אומר שחייבים למסור תוך 24 שעות, אחרי זה יבוא סעיף 3 שאומר, שיחד עם זאת רשאים לבקש עיכוב ביצוע מסירת הכלב ממנהל השירותים הווטרינריים או בית המשפט, ואחרי זה יבוא סעיף 4 לגבי ערר תוך חמישה ימים.

זהר דבורקין: אני רוצה להעיר לגבי סעיף 2(2).

זהר דבורקין: האם הכוונה שבמקום למסור למאורת הרשות העירונית, לווטרינר העירוני, למסור את הכלב לצער בעלי חיים?

זהר דבורקין: זה הרי לא הגיוני.

זהר דבורקין: אף אחד לא ימסור לנו את הכלבים.

זהר דבורקין: אתם פותחים פה פתח לאנרכיה מוחלטת.

זהר דבורקין: מה יקרה עם הכלב שיהיה בצער בעלי חיים, שזה כלב שנשך ולא הוסגר, ובוטל לו הרשיון.

זהר דבורקין: מי יאכוף את החוק הזה?

זהר דבורקין: אתם מעבירים את זה לרשות שאין לה שום סמכות.

אתי בנדלר: האם ההוראה של הווטרינר לפי סעיף 2 משאירה לשיקול דעתו של הבעלים של הכלב למי למסור אותו?

אתי בנדלר: לכל אחד מאלה או שהרופא הווטרינר צריך להורות לו.

אילן ליבוביץ: זה לא הגיוני, כתוב "לאחד מאלה".

אתי בנדלר: לפי שיקול דעתו של הבעלים של הכלב?

יהודה זמרת: נותן רשיון למישהו אחר להחזיק בכלב, שהבעלים שלו מבחינה קניינית זה מישהו אחר?

מיכל סגן-כהן: אני חושבת שיש פה טעות.

מיכל סגן-כהן: הייתי מבקשת להוסיף את זה בסיפא לסעיף 3, ולבקש עיכוב ביצוע.

אתי בנדלר: יש כאן שתי סוגיות.

אתי בנדלר: סוגיה אחת נושא של עיכוב ביצוע, וסוגיה שניה שהועלתה עכשיו, שקשורה לסעיף 2, שיש בה שתי בעיות.

אתי בנדלר: אחת, פרק הזמן, ודבר שני האם צריכים להורות למי מבין שלוש האפשרויות המפורטות כאן יימסר הכלב, או שזה נשאר לשיקול דעתו של הבעלים של הכלב.

בוריס יעקובסון: נשאיר את זה לשיקול דעתו של הרופא העירוני, והוא פותר את הבעיה.

בוריס יעקובסון: אם הוא חושב שאפשר להעביר את הכלב הזה לצער בעלי חיים למסירה הוא יעביר.

צחי דותן: מי שמכריז על מתקן מוגן זה מנהל השירותים הווטרינריים של משרד החקלאות.

צחי דותן: יש נקודות מסוימות בארץ שאין מאורות רשות, ואז יש אפשרות לשירותים הווטרינריים להכריז על מקום מסוים כמתקן מוגן, אם זו עמותה, פינת חי או כל דבר אחר.

צחי דותן: לכן, אני חושב שצריך להשאיר את זה.

צחי דותן: יש היום בסך הכל, להערכתי, שני מתקנים מוגנים בארץ.

צחי דותן: לא כל העמותות הן מתקנים מוגנים.

מיכל סגן-כהן: בלהט הוויכוח טעיתי.

מיכל סגן-כהן: החוק קובע – לא 72 שעות ולא שום דבר.

מיכל סגן-כהן: זאת הוראה שקבועה בחוק ל-24 שעות.

מיכל סגן-כהן: חבל שאנשים לא עושים שיעורי בית, ומצליחים לבלבל גם אותי.

שלום שמחון: מה עם העניין של מתקן מוגן?

קובי סודרי: גם את לא עשית שיעורי בית, כי אחרת לא היית מתבלבלת.

מיכל סגן-כהן: אני מקבלת את ההערה, ואני אעשה שיעורי בית, ואבקש שתלמד אותי בפעם הבאה שיעור פרטי.

אתי בנדלר: לדעתי, סעיף 2 בטופס חוזר על הוראות מפורשות בחוק, אין כאן שיקול דעת לרופא לקבוע לאן למסור.

אתי בנדלר: הבעלים של הכלב יכול למסור לכל אחד מאלה.

שלום שמחון: תודה.

שלום שמחון: אנחנו מאשרים את הטפסים.

אורלי אלידן: מה לגבי הוספת המשפט שהוא רשאי לבקש את עיכוב מסירת הכלב ממנהל השירותים הווטרינריים.

מיכל סגן-כהן: זכאי לבקש עיכוב ביצוע לפי הוראות סעיף – ואנחנו נוסיף את זה.

אתי בנדלר: בסעיף נפרד?

אתי בנדלר: המשרד מבקש לא בסעיף נפרד.

קובי סודרי: חבל, זה יבלבל את האנשים.

שלום שמחון: מה אכפת לכם שיהיה פה סעיף (4)?

מיכל סגן-כהן: בטופס 3 נכתבה הערה שלי, זה לא רלוונטי.

שלום שמחון: יש הערה לתוספת השניה.

בוריס יעקובסון: בתוספת השניה יש שדות, ויש שדות חובה לדיווח.

בוריס יעקובסון: בסעיף 17 הוסיפו שצריך לתת מידע על פי תעודת זהות ועל פי כתובת של הבעלים.

בוריס יעקובסון: אני מבקש לשים שם V, לסמן שזה חובה.

עדן פוגל: מספר השבב צריך להיות במקום 16, 15 ספרות או אותיות – אלפאנומרי.

עדן פוגל: מספר שבב מכסימלי הוא 15 ספרות, אחרת יהיו טעויות.

בוריס יעקובסון: לא יהיו טעויות, זה אורך השדה לצורך הדיווח, שלא יהיה בלבול.

בוריס יעקובסון: אם אני רוצה להוסיף עוד סימן זה שדה בתוך התוכנה, כי עושים תוכנה לזה.

עדן פוגל: אז למה אתה לא עושה גם במספר תעודת זהות עוד ספרה?

עדן פוגל: בכל העולם נהוג שיש שבב של 15 ספרות.

יהודה זמרת: תיקנו שתהיה אפשרות גם לתושבי חוץ להחזיק כלבים, ולכן - - -

לאה ורון: אולי נגמור קודם עם המחלוקת לגבי 15 או 16 ספרות.

בוריס יעקובסון: נשאיר את זה על 16.

עדן פוגל: יש שבבים מזויפים, והם בעלי 16 ספרות.

עדן פוגל: השבבים התקניים, שאושרו לשימוש בארץ, הם בעלי 15 ספרות.

עדן פוגל: ברגע שיהיו 16 ספרות זה יהיה פתח לזיופים.

עדן פוגל: זה לא מה שאני אומר, זה מה שהסתדרות הרופאים הווטרינריים העולמית אומרת.

שלום שמחון: צריך להקשיב לטענה שלו, יש לו גם הסבר.

אילן ליבוביץ: ברגע שיש מקום ל-16 ספרות, אפשר להכניס גם את המזויף בטעות.

אילן ליבוביץ: כשיש רק 15 מקומות אי אפשר להכניס את המזויף.

מיכל סגן-כהן: אני לא מבינה את הוויכוח, כי הרי ממילא את השבבים מאשר המנהל.

שלום שמחון: כמה ספרות יש במספר תעודת הזהות שלך?

שלום שמחון: תשע, נכון?

שלום שמחון: אם בוריס היה מבקש 10 ספרות, מה היית אומרת לו?

מיכל סגן-כהן: הוא אומר שהוא משאיר מקום לעתיד.

שלום שמחון: אבל שמעת את הטענה, אם יהיה עוד מקום אחד זה יאפשר להכניס שבב מזויף.

שלום שמחון: נאשר 15.

יהודה זמרת: בשדה של תעודת זהות, צריך לכתוב גם דרכון.

אתי בנדלר: תעודת זהות קו נטוי דרכון, באותה שורה?

יהודה זמרת: כן, אבל לא יודע כמה ספרות יופיעו בשדה.

בוריס יעקובסון: בדרכון זה גם עם אותיות, זה צריך להיות אלפא-נומרי, אין עם זה בעיה.

בוריס יעקובסון: מכסימום מקומות, בכל העולם, זה 20.

אבי צרפתי: 15 תווים לאורך השדה של סוג הגזע לא מכסה את כל הגזעים.

אבי צרפתי: צריך לפחות 25 תווים.

בוריס יעקובסון: בסדר, אין בעיה.

אתי בנדלר: תוקן ל-25 תווים.

שלום שמחון: אני לא מבין, זה בסך הכל טופס שיש עליו כל כך הרבה נתונים, הוועדה צריכה לבזבז עליו כל כך הרבה זמן, אותו גם אי אפשר לתאם?

שלום שמחון: את כל עבודת ההכנה, שהייתה צריכה להיות במקום אחר, אתם עושים בוועדה.

שלום שמחון: זה נראה לי לא לעניין.

שלום שמחון: אני קצר רוח כי אני רוצה להספיק, כדי שזה יהיה בפנים.

מישל בלאיש: שינו את סעיף 17, הוסיפו שם את הדברים, לכן אנחנו מבקשים להוסיף גם טלפון של הבעלים.

יהודה זמרת: יש בעיה.

יהודה זמרת: לא לכל האנשים יש טלפונים רגילים היום, לחלק יש רק ניידים.

יהודה זמרת: זה שדה חובה, אם לא ממלאים אותו אי אפשר לקבל את הבקשה.

אתי בנדלר: אז אין חובה.

אריאל כהאן: אדם שעבר עבירה צריך להצהיר עליה במשך שבע שנים אחרי.

אריאל כהאן: אני חושב שההוראה הזאת היא בחוסר סמכות, כי סעיף 19 בחוק המרשם הפלילי קובע שמידע על הרשעה שהתיישנה לא יובא בחשבון בין שיקוליו של מי שהיה זכאי לקבלו.

אריאל כהאן: הסעיף גם קובע שאדם שנשאל על עברו הפלילי, לא ישיב על עבירה שהתיישנה.

אריאל כהאן: כיוון שעבירות מתיישנות החל משלוש שנים – אם מדובר בקטין שעבר את העבירה, וזה תלוי גם בעונש – אתה לא יכול לשאול אחרי שבע שנים.

אריאל כהאן: אני מציע לא לכתוב שנים.

אריאל כהאן: ברוב החיקוקים, לדעתי, שפוסלים אדם מכהונה לא כתוב שנים בכלל.

שלום שמחון: אנחנו מקבלים את ההערה, ונשלב אותה.

שלום שמחון: אנחנו מאשרים את תקנות להסדרת הפיקוח על כלבים, התשס"ה-2004, ועוברים לתקנות הבאות.

משה חיימוביץ: אני רוצה לחזור לאגרה של החמישה שקלים.

משה חיימוביץ: לצורך זה אני צריך לקחת בחורה.

שלום שמחון: נחשוב על זה, אחרי שנסיים את כל התקנות.

אתי בנדלר: אני מבקשת תיקון תקנה 4 בעניין העבר הפלילי, בהתאם להערת משרד המשפטים.

מיכל סגן-כהן: התקבל.

מיכל סגן-כהן: אני מורידה את המילים: "במהלך שבע שנים".

אתי בנדלר: ההנחיה של הוועדה היא, שבשדות שאינם שדות חובה יוסיפו הערות, שלא צריך להצהיר מעבר לשנים שעליהן צריכים להצהיר לפי החוק.

אתי בנדלר: 2.

אתי בנדלר: תקנות הכלבת (חיסון), התשס"ה-2004

שלום שמחון: תודה.

שלום שמחון: אנחנו עוברים לתקנות הכלבת (חיסון), התשס"ה-2004.

שלום שמחון: "חוק להסדרת הפיקוח על כלבים, התשס"ג-2002, ייכנס לתוקף ביום 1.11.2004.

שלום שמחון: החוק קובע, בין היתר, כי "יוקם במשרד החקלאות ופיתוח הכפר מרכז רישום ארצי, לרישום כלבים, פרטי בעליהם והרשיונות שניתנו".

שלום שמחון: לאחרונה הגשתי לאישור ועדת הכלכלה של הכנסת התקנות שברצוני להתקין לפי חוק ההסדרה.

שלום שמחון: חיסון כנגד מחלת הכלבת מוסדר היום לפי פקודת הכלבת 1934 בתקנות הכלבת (רישוי וחיסון), התשל"ד-1974.

שלום שמחון: לאור הקמת המרכז, הפעלת הסדרי דיווח לפי חוק ההסדרה והזמן שחלף מאז התקנת התקנות בשנת 1974 בדעתי להתקין את התקנות שבנדון שעותקן מצורף".

שלום שמחון: בדעת שר החקלאות להתקין את התקנות שמיד נדון עליהן.

שלום שמחון: "אבקש את אישור הוועדה".

שלום שמחון: ואנחנו עוברים להקראת תקנות הכלבת.

מיכל סגן-כהן: הגדרות.

מיכל סגן-כהן: "בתקנות אלה – "המנהל" – מנהל השירותים הווטרינריים במשרד החקלאות ופיתוח הכפר; ".

מיכל סגן-כהן: אני עוברת לסעיף 2.

מיכל סגן-כהן: "ייחוד החיסון.

מיכל סגן-כהן: לא יבצע אדם, זולת מחסן, חיסון כנגד מחלת הכלבת".

שלום שמחון: יש הערות לסעיף 2?

שלום שמחון: מי בעד?

שלום שמחון: אישרנו את סעיף 2.

מיכל סגן-כהן: לגבי חובת חיסון, יש לנו טעות בתקנות.

מיכל סגן-כהן: אין הוראה קטגורית שאומרת: לא יחזיק אדם כלב, שגילו עולה על שלושה חודשים אלא אם כן הוא חוסן לפי תקנות אלה.

מיכל סגן-כהן: את ההוראה הזאת אנחנו צריכים להוסיף.

מיכל סגן-כהן: "חובת החיסון".

מיכל סגן-כהן: סעיף 3(א) יהיה: "לא יחזיק אדם כלב, שגילו עולה על שלושה חודשים, אלא אם כן הוא חוסן לפי תקנות אלה.

מיכל סגן-כהן: "

אתי בנדלר: זה במקום תקנת משנה (א) המוצעת?

מיכל סגן-כהן: תקנת משנה (א) המוצעת באה כדי להאיר את עיניהם של בתי המשפט, שלא מספיק שיש חיסון, אלא החיסון מתלווה לרשיון, שבעצם צריך גם את הרשיון.

מיכל סגן-כהן: היום אני לא בטוחה שאנחנו צריכים את התקנה הזאת, כי בתי המשפט - - -

לאה ורון: אז שואלת היועצת המשפטית, הנוסח שהקראת הוא במקום הנוסח שכתוב ב-3(א)?

מיכל סגן-כהן: כן.

שלום שמחון: זאת אומרת שיש 3, וזה מה שהקראת כרגע.

שלום שמחון: יש הערות?

שלום שמחון: מי בעד 3 בנוסח החדש, כפי שהוקרא על ידי משרד החקלאות?

שלום שמחון: הצבעה בעד – פה אחד נגד – אין אושר

שלום שמחון: תודה, אושר.

מיכל סגן-כהן: סליחה, יש גם תקנת משנה (ב) לתקנה 3.

מיכל סגן-כהן: רצית לעשות פטור לגבי חובת חיסון לכלבים במאורות.

מיכל סגן-כהן: "(ב) תקנת משנה (א) לא תחול לגבי כלבים שמוחזקים במאורת בידוד".

שלום שמחון: תודה, אנחנו מאשרים את תקנה 3 בנוסח החדש.

מיכל סגן-כהן: "4.

מיכל סגן-כהן: (א) רופא וטרינר, שמבקש הרשאה לבצע את החיסון (להלן – ההרשאה), יגיש למנהל בקשה בכתב לפי הטופס שבתוספת.

מיכל סגן-כהן: (ב) מנהל ייתן הרשאה לרופא וטרינר אם ברשות המבקש קורא שבבים ואמצעים ממוחשבים למסירת הדיווח; ואולם רשאי המנהל להתנות את ההרשאה בתנאים או לסרב לתתה אם התקיים במבקש האמור בתקנה 5(2) ו-(3)".

שלום שמחון: יש הערות?

שלום שמחון: בבקשה.

עדן פוגל: שאלתי כרופא וטרינר, מדוע אני אמור לבקש הרשאה לחסן כנגד כלבת?

עדן פוגל: יש לי רשיון רופא וטרינר, אני יכול לעשות כל פעולה וטרינרית בכל רחבי ישראל, כולל חיסונים.

עדן פוגל: מדוע אני צריך דווקא לבקש הרשאה מיוחדת לחיסון כלבת?

מיכל סגן-כהן: כי כך נקבע בחוק.

יהודה זמרת: זה לפי פקודת העם.

עדן פוגל: נכון, מ-1929.

עדן פוגל: יש גם עניין של חופש העיסוק.

עדן פוגל: בחוק הרופאים הווטרינריים נאמר שמותר לכל אזרח לעשות כל פעולה וטרינרית בכלב שלו.

עדן פוגל: הוא יכול גם לחסן את הכלב שלו.

מיכל סגן-כהן: פקודת הכלבת קובעת בסעיף 16(ג): "חיסון בהתאם לאמור בתקנות בסעיף קטן (א) יבוצע בידי רופא וטרינר ממשלתי או רופא וטרינר עירוני".

מיכל סגן-כהן: קטגורית, רק בידי שני אלה.

מיכל סגן-כהן: "שר החקלאות רשאי בתקנות להסדיר הרשאת רופאים וטרינריים אחרים לבצע את החיסון, אם ראה צורך בכך".

מיכל סגן-כהן: אנחנו מקלים.

עדן פוגל: מדוע לא יורשה לרופאים פרטיים לחסן נגד כלבת בלי כל הנושא הזה של מחסן מורשה, הטפסים וכולי?

מיכל סגן-כהן: אני מבקשת, את ההסדרים שמשרד החקלאות נוטל על עצמו כדי להילחם במחלת הכלבת להותיר למשרד החקלאות, ולא לרופאים וטרינריים פרטיים.

שלום שמחון: אנחנו מאשרים את תקנה 4.

מיכל סגן-כהן: 5.

מיכל סגן-כהן: "ביטול הרשאה.

מיכל סגן-כהן: רשאי המנהל לאחר שנתן למחסן מורשה - - - "

לאה ורון: ההערה שלך הוספה לסעיף 25, לפי בקשתו של מר צרפתי.

מיכל סגן-כהן: "רשאי המנהל, לאחר שנתן למחסן מורשה הזדמנות לטעון טענותיו בפניו, לבטל את הרשאתו בהתקיים אחד מאלה: (1) חדלו להתקיים התנאים הקבועים בתקנה 4; (2) המחסן המורשה הפר הוראות לפי חוק ההסדרה; (3) המחסן המורשה הורשע בעבירה שלדעת המנהל מפאת חומרתה, מהותה ונסיבותיה אין הוא ראוי לשמש כמחסן מורשה".

שלום שמחון: תודה.

שלום שמחון: הערות לסעיף 5? אין.

שלום שמחון: סעיף 5 אושר.

מיכל סגן-כהן: "6.

מיכל סגן-כהן: חיסון.

מיכל סגן-כהן: (א) מחסן לא יחסן בעל חיים אלא אם כן הוא ביצע את כל הפעולות האלה: (1) בדק את בעל החיים ומצא שהוא חופשי מסימני מחלה העלולה לפגוע ביעילות החיסון; (2) קיבל מבעליו מידע על כל טיפול רפואי שניתן לבעל החיים, בתקופה של ארבעה עשר ימים לפני יום החיסון, ומצא שאין בטיפול כדי לפגוע ביעילות החיסון.

מיכל סגן-כהן: (3) היה בעל החיים כלב – בדק ומצא שהכלב מסומן לפי חוק ההסדרה בסימון שפרטיו, שהוא אימת בקורא השבבים, רשומים ברשיון; לא היה הכלב מסומן, יסמנו לפי תקנות ההסדרה.

מיכל סגן-כהן: (4) היה בעל החיים כלב או חתול, קיבל מידי בעליו הצהרה בחתימת ידו כי לפי מיטב ידיעתו הכלב או החתול לא נשך בתקופה של עשרה ימים לפחות לפני מועד החיסון.

מיכל סגן-כהן: (ב) המחסן לא ישלב חיסון נגד כלבת עם טיפול רפואי העלול לפגוע ביעילות החיסון.

מיכל סגן-כהן: (ג) המחסן יאשר ברשיון, בחתימה ידו, את ביצוע החיסון ומועדו.

מיכל סגן-כהן: (ד) היה בעל החיים כלב – יוודא המחסן את פרטי הרישום במרכז הרישום.

מיכל סגן-כהן: מצא שאין רישום במרכז – ידווח לרופא הווטרינר העירוני, בהתאם לתקנות ההסדרה.

מיכל סגן-כהן: (ה) נודע למחסן מורשה על אירוע כלבת באזור, לא יבצע חיסונים בבעלי חיים ששהו בו אלא באישורו של הרופא הווטרינר המחוזי ובהתאם להוראותיו; לעניין תקנת משנה זו, "אזור" – תחום שהיקפו וגבולותיו נקבעו בידי הרופא הווטרינר המחוזי בהתייעצות עם הוטרינר העירוני הנוגע לעניין".

שלום שמחון: תודה.

שלום שמחון: יש הערות?

יהודה זמרת: כתוב שם הוראה שהמחסן צריך לאשר בכתב ידו על הרשיון.

יהודה זמרת: הרשיון מונפק רק אחרי שהוא מחסן, הוא לא מונפק על ידו.

מיכל סגן-כהן: יש טופס רשיון, ועל הטופס חותמים.

יהודה זמרת: אז תרשמו טופס הרשיון כדי שיהיה ברור.

יהודה זמרת: הוא מעביר הוראה ישירה למרכז הרישום, הרופא הווטרינר העירוני רואה את זה, וזה מבחינתו מהווה את האינדיקציה.

יהודה זמרת: למה צריך חתימת ידו?

אתי בנדלר: אני זוכרת שהאנלוגיה שהייתה בזמנו היא שכמו שעושים טסט לרכב, שולחים את הטופס לבעלי הרכב, הוא משלם ואז הוא בא למכון בדיקה, אם הוא עובר את הבדיקה אז על גבי הטופס הזה מאשרים.

אתי בנדלר: זה בדיוק אותו דבר.

יהודה זמרת: האבחנה בין המונח טופס רשיון ובין רשיון - צריך להגדיר אותו, שהכוונה היא רק לטופס.

מיכל סגן-כהן: הוספתי את המילה "טופס רשיון".

דב אוחובסקי: אם התמונה היא כמו שאת מציגה אותה, אז המצב צריך להיות כזה שבאים אל הרופא עם אגרה משולמת.

אתי בנדלר: זה מה שהיה עכשיו, זו הכוונה.

יהודה זמרת: אנחנו מדברים בכלב הראשון.

יהודה זמרת: הוא מגיש בקשה, מאשרים לו אותה, צריך להנפיק לו טופס שהוא צריך לחתום עליו, לכאורה כתוב: " לא יונפק רשיון אלא לאחר - - - "

אתי בנדלר: מנפיקים לו טופס, ועד שהוא לא משלם והוא לא חתום על ידי המחסן, זה לא נחשב רשיון.

יהודה זמרת: בתקנות שאישרנו עכשיו זה לא הוסדר ככה, אני חושב.

אתי בנדלר: אני מקווה שכן.

שלום שמחון: את מוסיפה "טופס הרשיון", תודה רבה.

שלום שמחון: מי בעד תקנה 6?

שלום שמחון: הצבעה בעד – פה אחד נגד – אין אושר

שלום שמחון: תודה, תקנה 6 אושרה.

מיכל סגן-כהן: "7.

מיכל סגן-כהן: הנפקת תרכיבי חיסון.

מיכל סגן-כהן: תרכיבים כנגד מחלת הכלבת ינופקו למחסן מורשה באמצעות הרופא הוטרינר העירוני של הרשות המקומית, שבתחום שיפוטה נמצאת מרפאת המחסן המורשה".

עדן פוגל: כבודו, ישנה סיטואציה במדינת ישראל, שרופאים וטרינריים רשותיים מהווים תחרות כלכלית לרופאים הווטרינריים הפרטיים.

עדן פוגל: לדוגמה, יושב כאן דוקטור צרפתי, שיש לו מרפאה פרטית אחרי שעות העבודה, בפתח תקווה.

עדן פוגל: ישנם עשרות רבות של מקרים, שאנחנו פונים לשירותים הווטרינריים בשלם, שהרופאים הרשותיים מנצלים את נושא הנפקת התרכיב כדי להתעמר ברופא הווטרינר הפרטי, בגלל מטרותיהם הם.

עדן פוגל: העלינו את זה, זה נדון גם בפני בית המשפט העליון, כבוד השופט חישין התבטא גם בנושא.

עדן פוגל: קיבלתנו מספר הבטחות שברגע שיהיה מרכז מידע, נושא ניפוק התרכיבים - - -

שלום שמחון: אז מה אתה מציע?

עדן פוגל: שניפוק התרכיבים יהיה במקום שהמנהל קבע או בלשכות הווטרינריות המחוזיות או על ידי ספקים או במקום אחד עבור כל הווטרינרים.

עדן פוגל: הבטחות כאלה ניתנו לנו על ידי השירותים הווטרינריים.

זהר דבורקין: אי אפשר, בגלל שיש באיזשהו מקום איזה וטרינר עירוני, שאולי לכאורה מנצל איזושהי - - -

עדן פוגל: עשרות מקרים, אדוני.

זהר דבורקין: אי אפשר להכליל, אם יש מישהו שעובר על החוק אז אנא למצות אתו את הדין.

זהר דבורקין: רוב הרופאים הרשותיים הם צודקים, הוגנים ועובדים על פי החוק.

זהר דבורקין: אני מוחה.

אבי צרפתי: אני חושב שמה שדוקטור פוגל אמר זו משאלתו, מין אובייקט שהם קבעו בנושא של הגדרה של מכינה סוציאלית.

אבי צרפתי: יש חוק מאוד ברור, שהשירותים הווטרינריים אוכפים אותו, לגבי הנושא של ניגוד אינטרסים בין עבודתם של רופאים ברשויות לבין היותם רופאים פרטיים.

אבי צרפתי: רופאים שעומדים בקריטריונים האלה מקבלים היתרים ואת ההסמכות המתאימות.

שלום שמחון: הוא אומר ככה, אתה בבוקר רופא ממשלתי, ואחרי הצהרים יש לך קליניקה פרטית.

שלום שמחון: אתה – לא אתה באופן אישי כמובן, אני רק נותן דוגמה – מנצל את היתרונות שיש לך בבוקר לפעולה שלך אחרי הצהרים.

אבי צרפתי: אני לא יכול לנצל את היתרונות שלי, מפני שאסור לי לעבוד בתחום הרשות שבה אני עובד כרופא ממשלתי או רופא עירוני.

אבי צרפתי: לא רק זה, כל דבר מהסוג הזה נקבע ונמדד על ידי מנהל השירותים הווטרינריים, לבדוק אם יש איזשהו ניגוד אינטרסים בין המקומות.

אתי בנדלר: אני רוצה לשמוע התייחסות לגופו של עניין, האם יש מניעה לכך שתרכיבים יסופקו גם באיזשהו מקום מרכזי נוסף לרופאים העירוניים.

מיכל סגן-כהן: לפי מה שהבנתי, השירותים הווטרינריים אינם בנויים להיות ספק של תרכיבים, ובהיעדר יכולת של השירותים הווטרינריים אין דרך אחרת לעשות את זה.

אתי בנדלר: אין שום דרך אחרת להנפיק את זה במקום מרכזי?

משה חיימוביץ: אסביר למה זה חשוב שיהיה דרך רופא וטרינר רשותי.

משה חיימוביץ: רופא וטרינר רשותי הוא אותו איש שמבצע את כל הנושא בקשר למלחמה כוללת נגד מחלת הכלבת.

משה חיימוביץ: לא מדובר רק בחיסון, מדובר גם בכלבים המשוטטים, וגם בכלבים בזמן אירוע כלבת.

משה חיימוביץ: כל הנושא שהעלה דוקטור פוגל, התלוננו ולא נמצא אף אחד בחמש השנים האחרונות שלא טופל.

משה חיימוביץ: אותו רופא, שפעל בניגוד למה שהורה מנהל השירותים הווטרינריים, כבר טופל.

משה חיימוביץ: אם היה רופא וטרינר שלא סיפק, ניתנה הוראה לספק בעקיפין דרך מצב אחר.

משה חיימוביץ: דבר שני, מה שנאמר פה על ידי הרופאים הרשותיים, רופא וטרינר רשותי לא יקבל אישור להיות מחסן מורשה בתוך תחום עירו.

עדן פוגל: מדוע אני, בתור וטרינר לסוסים או חתולים, יכול לקחת את התרכיבים האלה מהלשכות הוטרינריות הפזורות על פני הארץ, ולא תרכיבים לכלבים?

עדן פוגל: מדוע לבקר אני יכול ללכת ללשכה הווטרינרית ולבקש תרכיבים עבור צאן ובקר, ולא לכלבים?

עדן פוגל: מה ההיגיון פה?

עדן פוגל: ההיגיון פה הוא המשך ההתעמרות.

עדן פוגל: יש לנו חוות דעת משפטית, ממשרד עורך דין מאוד חשוב, ואני חוזר ואומר את מה שאמר כבוד השופט העליון חישין - והאנשים האלה שמעו, כשפניתי אליהם בבג"ץ לפני מספר חודשים.

דב אוחובסקי: מי שמנפיק את התרכיב זה לא הרופא הווטרינר העירוני, ובשירותים הווטרינריים זה לא הרופא הווטרינר הממשלתי, זו הפקידה שלו.

דב אוחובסקי: בא הווטרינר, אומר לה שהוא צריך תרכיבים, הוא משלם ומקבל את התרכיבים.

דב אוחובסקי: ברשות העירונית לפעמים - מתוך סיבות שאני לא רוצה להגיד אותן - קורה שאומרים: היום אין לי, תבוא בשבוע הבא.

דב אוחובסקי: מטרטרים את הווטרינר הלוך וחזור.

דב אוחובסקי: אומרים שעוד לא קיבלו מהרופא הממשלתי, כי גם הוא לוקח את זה מהרופא הממשלתי.

דב אוחובסקי: אני לא רואה שום סיבה שאי אפשר יהיה לקנות את התרכיב בלשכה הווטרינרית הממשלתית, זה לא מוסיף עליהם עבודה, זה לא מוסיף מעמסה, ותמיד יש מי שייתן את התרכיב בשעות העבודה.

משה חיימוביץ: אני חוזר, אספקת תרכיבים היא גם אמצעי בקרה אחרי כל חיסון וחיסון.

משה חיימוביץ: הבקרה היא בדיוק כמו חיסון, זה אותו משקל.

משה חיימוביץ: אהיה בבקרה, אדע על כל כלב וכלב - זה רק באמצעות רופא וטרינר רשותי.

שלום שמחון: אתם לא ממש משכנעים.

אתי בנדלר: וטרינר רשותי זה לא רק עירוני, מדוע לא מאפשרים לרופא וטרינר מחוזי גם להנפיק תרכיבים?

משה חיימוביץ: יש מקרים שבהם לרשות אין כסף ולא יכולה לקנות, באותו יוצא מן הכלל מקבל מנהל השירותים הווטרינריים החלטה, ואומר שיקבלו ישירות.

אתי בנדלר: אבל אתה אפילו לא מאפשר לו לפי התקנות להנפיק את זה על ידי הרופא הווטרינר המחוזי.

משה חיימוביץ: מתי שיש בעיה, אני מתערב באותה מחלוקת.

מיכל סגן-כהן: לא מצאתי את העתירה שהשופט חישין קבע שצריך לספק על ידי השירותים הווטרינריים תרכיבי חיסון.

מיכל סגן-כהן: לעומת זאת, ישנה בידיי החלטה של בית המשפט העליון, שנוגעת לעניין קבלת תרכיבי החיסון.

מיכל סגן-כהן: מדובר בהחלטה של השופט בכור, בבג"ץ 409/78 - - -

עדן פוגל: באיזו שנה זה היה?

מיכל סגן-כהן: שנת 78'.

עדן פוגל: אני יושב גם בוועדת כלבת, אני מלווה את התקנות האלה - - -

שלום שמחון: איפה מה שהשופט חישין אמר?

עדן פוגל: חישין לא נתן את זה כתוב, הוא אמר את זה בעל פה.

עדן פוגל: הוא אמר שכל וטרינר שמתעמר - - -

שלום שמחון: עד עכשיו אמרתם שיש משהו כתוב.

שלום שמחון: בדרך כלל בבית משפט אם השופט מחייך אתה בטוח שאתה מנצח, ובישיבה הבאה מסתבר לך - - -

מיכל סגן-כהן: "בחלק אחר של העתירה קובלים העותרים על קשיים בקבלת תרכיב חיסון מהרשות המקומית.

מיכל סגן-כהן: . .

מיכל סגן-כהן: נראה לי שיש יסוד לסברה שיש כאן ניסיון של התנצחות במטרה לא להיכנע להסדרים שלא מצאו חן בעיניו.

מיכל סגן-כהן: נראה שאספקות מנות התרכיב הוכן עם דיווח על מה שנעשה עם המנות שסופקו לפני כן לאותו - - - "

עדן פוגל: מאז אותה החלטה משנת 78' ישבתי גם עם דוקטור חיימוביץ בכמה וכמה ועדות, והובטח לנו במפורש גם על ידי דוקטור שמשוני, וגם על ידי דוקטור עודד ניר, שברגע שיהיה מרכז מידע, ותהיה אפשרות לוודא בצורה אוטומטית את הנושא של הדיווח, חסל סדר הנפקת התרכיבים, וחסל סדר ניגודי אינטרסים, וזה מה שאני מבקש, כבודו.

שלום שמחון: אדוני הדוקטור, מה אתה אומר?

משה חיימוביץ: אני עומד באיתני, שזה יהיה דרך רופא וטרינר רשותי.

אתי בנדלר: עירוני בלבד?

משה חיימוביץ: עירוני, מועצתי.

אתי בנדלר: מה עם מחוזי?

מיכל סגן-כהן: מחוזי קשור למשרד החקלאות, עירוני זה של הרשויות המקומיות.

מיכל סגן-כהן: עירוני קבוע בפקודת הכלבת.

מיכל סגן-כהן: אומרים עכשיו לדוקטור חיימוביץ לפתוח נקודת הנפקה או בלשכות שלו או בשירותים הווטרינריים.

אתי בנדלר: למה לא?

מיכל סגן-כהן: הוא אומר שהוא לא יכול.

דב אוחובסקי: לסוסים יש, לבקר וצאן יש, לחתולים יש רופא ממשלתי.

משה חיימוביץ: סוסים זה באחריות של השירותים הווטרינריים.

אתי בנדלר: רק כלבים זה באחריות של ה - - - ?

אתי בנדלר: אני בכל זאת מוטרדת מהעניין, וחס וחלילה אינני שותפה לחלוטין לאיזה שהן הכרזות כאילו הסמכויות מנוצלות לרעה.

אתי בנדלר: אבל יש כאן איזשהו מונופולין של רופא מסוים בתחום רשות מקומית לאספקת תרכיבי חיסון.

אתי בנדלר: הרופא הזה יכול שהוא חולה, יכול שהוא לא קיבל אספקה במועד, וכל מיני סיבות אחרות, שלא תלויות ברצונו הרע.

אתי בנדלר: הוא לא יכול לספק לווטרינרים שבתחום הרשות המקומית את התרכיבים, בלא שיש כאן איזו שהיא אפשרות לפנות לגורם אחר על מנת לקבל את התרכיבים.

אתי בנדלר: השאלה היא, האם זה ראוי?

שלום שמחון: אפילו תרופות נותנים עוד מעט בסופר.

שלום שמחון: דב אוחובסקי: בכל מדינה מתוקנת בכל מקום אני יכול לקנות תרכיב כלבת.

עדן פוגל: לפני חודשיים פניתי דוקטור חיימוביץ על וטרינר רשותי, דוקטור עמיאל, שיש לו מרפאה בכפר ורדים.

עדן פוגל: בכפר ורדים אומר הרופא הרשותי: לא תשלם לי אגרה על הטיפול – אין דבר כזה בחוק – לא תקבל תרכיבי כלבת.

מיכל סגן-כהן: יש היום תקנות כלבת קיימות - - -

לאה ורון: אתם מבינים מה הרוח של הוועדה, תציעו אתם איפה עוד אפשר יהיה לקבל תרכיבים.

שלום שמחון: נניח שהיו אומרים שאפשר לקבל כדור אקמול רק בבית מרקחת של קופת חולים - - -

מיכל סגן-כהן: יש תקנות כלבת קיימות.

מיכל סגן-כהן: חשבנו שהגיע הזמן לפתוח את החיסון לכל הרופאים, על כן מבקשים היום ממנהל השירותים הווטרינריים שייתן לכם תשובה על דבר שהוא לא ערוך לו.

מיכל סגן-כהן: אין לנו כרגע הצעה.

שלום שמחון: נאשר את תקנה 7 לתקופת מעבר של שנה.

שלום שמחון: בשנה הקרובה - - -

מיכל סגן-כהן: אני לא בטוחה ששר החקלאות יהיה מוכן לחתום על תקנות כאלה אם אין לו הסדר חלופי.

שלום שמחון: אני נותן לו שנה.

מיכל סגן-כהן: מה שיקרה, שתקנות הכלבת במתכונתן היום בינתיים ימשיכו עד שנמצא הסדר.

שלום שמחון: נאשר את תקנה 7 לשנה אחת בלבד.

שלום שמחון: בעוד שנה אתם צריכים לבוא הנה או לנסות להאריך את התקנה או לבוא עם הסדר חדש.

מיכל סגן-כהן: נניח שבעוד שנה באתי ואין לי פתרון אחר, מה אז?

אתי בנדלר: לא תהיה תקנה, אלא אם כן תבואי לוועדה ותשכנעי את הוועדה שאכן אין שום פתרון אחר.

מיכל סגן-כהן: אז יהיה לו רשיון לחסן כלבים, אבל לא יהיו לו תרכיבים.

מיכל סגן-כהן: פה אני מטילה עליו חובה, אני קובעת איך הוא יקבל.

מיכל סגן-כהן: שם לא יהיה פתרון, יהיו תקנות אבל לא יהיו תרכיבים.

עדן פוגל: זה איום?

מיכל סגן-כהן: לא, אני שואלת.

עדן פוגל: אני נורא מצטער, זה איום.

אתי בנדלר: סליחה, אתם לא יכולים לאיים.

משה חיימוביץ: אני מוכן להוסיף שם שבמקרים שבהם רופא וטרינר רשותי הוכח כך וכך - - -

אתי בנדלר: לא, לא.

שלום שמחון: אני נותן לכם לשנה.

משה חיימוביץ: אז 24 חודשים הרצה של כל העניין מחדש, ואחרי שנתיים נדבר.

לאה ורון: במשך 12 חודשים אי אפשר למצוא הסדר מי עוד יספק את התרכיב?

שלום שמחון: אני מצביע על תקנה 7.

שלום שמחון: תקנה 7 היא לשנה, בעוד שנה משרד החקלאות יידרש לעשות שינוי.

שלום שמחון: אם אתם לא מצליחים, תבואו בעוד שנה.

שלום שמחון: את תקנה 7 אישרנו בנוסח המוצע.

אתי בנדלר: ובלבד שהתוקף יהיה לשנה.

מיכל סגן-כהן: "8.

מיכל סגן-כהן: הודעה ודיווח.

מיכל סגן-כהן: מחסן ידווח על כל חיסון וסימון שביצע, תוך שבעה ימים ממועד ביצועו לרופא הווטרינר העירוני של הרשות המקומית, שבתחומה מתגורר בעל הכלב; הדיווח ייעשה בהתאם להוראות תקנות חוק ההסדרה".

שלום שמחון: תודה, אין הערות לתקנה 8, אנחנו מאשרים.

מיכל סגן-כהן: "9.

מיכל סגן-כהן: ביטול.

מיכל סגן-כהן: תקנות הכלבת (רישוי וחיסון), התשל"ד-1976, למעט" – פה אני עושה תיקון – "תקנה 5(ב) ו-6 בטלות".

מיכל סגן-כהן: כשהכנו את התקנות עדיין לא היו סכומים מאושרים לרשיון, היום יש סכומים מאושרים לרשיון.

מיכל סגן-כהן: עדיין לא נגמר הטיפול באגרת החיסון.

מיכל סגן-כהן: תקנה 5(ב) קובעת אגרת חיסון של המחזיק, ותקנה 6 - - -

אתי בנדלר: אז למעט תקנה 5(ב) ו-6.

מיכל סגן-כהן: "10.

מיכל סגן-כהן: תחילה.

מיכל סגן-כהן: תחילתן של תקנות אלה ביום תחילתן של תקנות ההסדרה".

מיכל סגן-כהן: זה מיד.

עדן פוגל: יש משהו לגבי הדיווח, במקום שיש דיווח תוך שבוע ימים זה יהיה דיווח תוך חודש ימים, בסוף החודש.

אתי בנדלר: למה צריך, אם אתם עושים את זה און-ליין?

שלום שמחון: אישרנו את תקנות 9 ו-10.

שלום שמחון: רצית להגיד משהו, גברתי?

אבלין פנצר: מבחינת תחולה על מערכת הביטחון, יש פה שני סעיפים, מבחינת הרשאה לחסן בכלביות צה"ל, יש לנו לכל כלביה וטרינר קבוע במילואים שמגיע פעם בשבועיים, והם מחסנים כמובן גם נגד כלבת בכלבים.

אבלין פנצר: נושא של הרשאה לחיסון שיתבצע על ידי צה"ל, לא כל רופא וטרינר - - -

שלום שמחון: את מבקשת שני דברים.

שלום שמחון: אחד, תחולה לגבי מערכת הביטחון.

יהודה זמרת: זה לא חל על המדינה.

מיכל סגן-כהן: פקודת הכלבת איננה חלה על המדינה, אלא אם כתוב בה במפורש שהיא חלה על המדינה.

מיכל סגן-כהן: לפי מיטב זכרוני בפקודת הכלבת לא כתוב שהיא חלה על המדינה, ועל כן התקנות האלה לא חלות על הצבא.

מיכל סגן-כהן: יחד עם זאת, כמו שעושים ברישוי עסקים, שעל אף שזה לא חל, המדינה מקבלת על עצמה מרצון את התקנות, אני חושבת שגם פה.

אבלין פנצר: אין בעיה, השאלה מבחינת הרשאת חיסון.

אבלין פנצר: צה"ל הולך להגדיר תוך שנה מה צה"ל מחיל על עצמו, ועל זה אנחנו עובדים.

שלום שמחון: תשבו עם משרד החקלאות ותתאמו אתם.

שלום שמחון: אנחנו עוברים על טופס בקשה להרשאה לבצע חיסון נגד כלבת, תוספת (תקנה 3).

שלום שמחון: אין הערות לטופס?

לאה ורון: בסעיף 3(1) יש לתקן לקורא שבבים.

שלום שמחון: הטופס אושר.

שלום שמחון: אנחנו חוזרים להגדרות.

מיכל סגן-כהן: "הגדרות.

מיכל סגן-כהן: בתקנות אלה – "המנהל" – מנהל השירותים הווטרינריים במשרד החקלאות ופיתוח הכפר; "הרופא הווטרינר המחוזי" – רופא וטרינר ממשלתי שמנהל לשכה וטרינרית במשרד החקלאות ופיתוח הכפר; "חוק ההסדרה" – חוק להסדרת הפיקוח על כלבים, התשס"ג-2002; "חיסון" – חיסון בתרכיב כנגד מחלת הכלבת, שאישר המנהל; "כלב" – כלב שגילו עולה על שלושה חודשים; "כלב נחייה" – כהגדרתו בחוק איסור הפליית עוורים המלווים בכלבי נחייה; "מחסן" – רופא וטרינר ממשלתי, רופא וטרינר עירוני או מחסן מורשה; "מחסן מורשה" – רופא וטרינר שהורשה לבצע חיסון לפי תקנה 3; "מתקן מוגן" – כהגדרתו בחוק צער בעלי חיים (הגנה על בעלי חיים); "מרכז רישום" – מרכז רישום ארצי, כהגדרתו בחוק ההסדרה; "סימון" – כמשמעותו בחוק ההסדרה; "פרטי רישום" – הפרטים המחוייבים ברישום במרכז הרישום לפי חוק ההסדרה; "קורא שבבים" – כהגדרתו בתקנות ההסדרה; "רשיון" – רשיון שהנפיקה רשות מקומית בהתאם לחוק ההסדרה; "תקנות ההסדרה" – תקנות להסדרת הפיקוח על כלבים, התשס"ה – 2004".

מישל בלאיש: אם כך, בתקנה 3(א) את יכולה להוריד "שגילו עולה על שלושה חודשים".

מיכל סגן-כהן: נכון.

מיכל סגן-כהן: בתקנה 3(א) בהתאם, אפשר להוריד את המילים: "שגילו עולה על שלושה חודשים".

שלום שמחון: תודה רבה.

שלום שמחון: אנחנו מאשרים את תקנות הכלבת (חיסון), התשס"ה-2004, כולל ההגדרות.

שלום שמחון: הצבעה בעד – פה אחד נגד – אין אושר

שלום שמחון: תודה, אושר.

שלום שמחון: בבקשה אדוני.

משה חיימוביץ: אני רוצה לחזור לחמישה שקלים.

משה חיימוביץ: היום כדי להפעיל את המרכז, אני צריך להוסיף שם מישהו שיתעסק אך ורק בזה, תוך שנה.

משה חיימוביץ: הרוב יגיע אלינו בפקסים, וצריך לשבת לתקתק.

משה חיימוביץ: למה שאוריד כסף לחקלאים על נושא שאני צריך להפעיל 24 שעות?

משה חיימוביץ: אם אני מכין מרכז, אני רוצה שמחר יגידו לי שאין לי שם כיסוי.

יהודה זמרת: חמישה שקלים לכלב לא ברור, מה זה כל כלב?

יהודה זמרת: כל כלב שנרשם פעם ראשונה ברשות באותה שנה.

יהודה זמרת: לא ברור בכלל איך אנחנו מחשבים את זה.

יהודה זמרת: מה הרשויות יעשו, במצוקתן כי רבה בשנים האחרונות?

יהודה זמרת: הן לא יעשו כלום, כי לאף אחד לא יהיה את הכסף לשלם.

יהודה זמרת: הם יעבירו את הדיווח, ובמשרד החקלאות לא יקלטו אותו כי לא שילמו את הכסף?

יהודה זמרת: מה הסיפור, קלדנית או קלדן אחד בכל הארץ?

יהודה זמרת: המרכז המקומי יישב ויעשה את התחשיב?

שלום שמחון: וזה בסך הכל לשנה אחת, זו הוראת מעבר.

יהודה זמרת: הסכום לא ישולם.

משה חיימוביץ: זה כסף שנלקח מבן אדם, ואתה צריך לתת לו שירות.

יהודה זמרת: אנחנו מעבירים על כל כלב חמישה שקלים רגיל, עכשיו זה עוד חמישה שקלים על המעבר לפקס.

שלום שמחון: אם אצביע ואתם נופלים עכשיו, אין לכם חזרה מזה.

שלום שמחון: בואו נשאיר את זה ככה.

אתי בנדלר: אז בינתיים לא אושרה ההצעה לדיון מחדש.

מיכל סגן-כהן: ננסה להתמודד – עם מנהל השירותים לא התייעצתי – בלי החמישה שקלים האלה, ואם נראה שיש לנו קושי נגיש בקשה לתיקון התקנות.

שלום שמחון: בסדר.

לאה ורון: התקנות להסדרת הפיקוח על הכלבים וגם תקנות הכלבת אושרו.

שלום שמחון: תודה רבה, הישיבה נעולה.